title: James Byrd (nuorempi)

text: James Byrd, Jr (2. toukokuuta 1949 – 7. heinäkuuta 1998) oli afro-amerikkalainen mies, jonka murhasi kolme valkoisen ylivallan kannattajaa Jasperin kaupungissa Texasissa, vuonna 1998. Shawn Berry, Lawrence Brewer ja John King sitoivat Byrdin nilkoistaan ketjulla kiinni lava-autoon ja vetivät häntä noin 4 kilometriä auton perässä.


title: Tokion metropolin hallintorakennus

text: Tokion metropolin hallintorakennus () tai Tochō () on pilvenpiirtäjä Shinjukun alueella Tokion kaupungissa Japanissa. Kompleksin rakennustyöt alkoivat vuonna 1988 ja se valmistui vuonna 1991. Sen suunnitteli japanilainen arkkitehti Kenzō Tange.


title: Tokion metropolin hallintorakennus

text: Metropolin hallintorakennus koostuu kolmesta rakennuksesta: kahdesta pilvenpiirtäjästä ja metropolivaltuuston kokoustiloista. Korkeampi pilvenpiirtäjä on 243 metriä korkea ja siinä on 48 maanpäällistä sekä 3 maanalaista kerrosta, matalamman pilvenpiirtäjän korkeus on 163 metriä ja kerroksia siinä on 34+3. Valtuuston rakennus on seitsemänkerroksinen (+ yksi maanalainen kerros).


title: Tokion metropolin hallintorakennus

text: Rakennus maksoi valmistuessaan noin 157 miljardia Japanin jeniä (noin 1,5 miljardia euroa). Se on Japanin seitsemänneksi korkein rakennus; se oli Japanin korkein rakennus vuosina 1991–1993 ja Tokion korkein rakennus vuosina 1991–2007, kunnes Midtown Tower ohitti sen.


title: Tennis kesäolympialaisissa 2016

text: Vuoden 2016 kesäolympialaisten tenniskilpailut järjestettiin 6.–14. elokuuta Centro Olímpico de Tênisessä, jonne mahtui yleisöön 250 – 10 000 henkilöä tenniskentästä riippuen. Tennikseen osallistui urheilijoita ennätyksellisesti 56 eri maasta 197 osanottajaa. Tenniskilpailut käsittivät viisi eri kilpailua: kaksin- ja nelinpelit sekä miehille että naisille ja lisäksi vielä sekanelinpelin.


title: Tennis kesäolympialaisissa 2016

text: Olympialaisten tenniskilpailu käytiin pudotuspeliturnauksena, jossa aina ottelun hävinnyt pelaaja putosi jatkosta, lukuun ottamatta välieriä, joista hävinneet pelaajat pääsivät pronssiotteluun. Ottelut pelattiin paras kolmesta erästä -järjestelmällä, lukuun ottamatta miesten kaksinpelin loppuottelua, joka pelattiin paras viidestä erästä -järjestelmällä. Ratkaisevassa erässä ei pelata tie-breakia. Kaksinpelissä pelaajia oli 64, mikä tarkoitti sitä, että turnauksessa oli yhteensä kuusi kierrosta. Nelinpelissä kierroksia oli viisi, koska joukkueita oli 32. Sekanelinpelissä kierroksia oli puolestaan neljä, kun joukkueita oli 16. Sekanelinpelin kolmas erä pelattiin match tie-breakina.


title: Tennis kesäolympialaisissa 2016

text: Turnauksen alkuperäinen aikataulu.


title: Triathlon kesäolympialaisissa 2016

text: Triathlonissa kilpaillaan Rio de Janeiron 2016 kesäolympialaisissa viidettä kertaa. Lähtöpaikkana toimii Forte de Copacabana, jonne mahtuu yleisöön 5 000 henkilöä. Olympialaisten triathlonissa uidaan 1,5 kilometriä, pyöräillään 40 kilometriä ja lopuksi juostaan 10 kilometriä. Tapahtumia on kaksi, joista toinen on miehille ja toinen naisille. Miesten kilpailun voitti Alistair Brownlee, joka uusi olympiakultansa. Naisten kilpailun voitti yhdysvaltalainen Gwen Jorgensen, joka voitti hallitsevan olympiavoittajan, sveitsiläisen Nicola Spirig Hugin. Kolmanneksi sijoittui Vicky Holland.


title: Lentopallo kesäolympialaisissa 2016

text: Lentopallossa kilpailtiin Rio de Janeiron 2016 kesäolympialaisissa 6.–21. elokuuta. Normaalin lentopalloturnauksen lisäksi kilpailua käytiin myös rantalentopallossa, joka pelattiin 7–19. elokuuta. Lentopallopelit pelattiin Ginásio Maracanãzinhossa ja rantalentopallopelit Estádio de copacabanassa.


title: Callistus Rubaramira

text: Callistus Rubaramira (s. 8. helmikuuta 1950) on ugandalainen roomalaiskatolinen piispa. Hänet vihittiin papiksi Kabalen hiippakuntaan 18. toukokuuta 1975. Hän sai 15. maaliskuuta 2003 nimityksen Kabalen hiippakunnan piispaksi. Piispaksi vihkiminen seurasi 8. kesäkuuta. Pääkonsekraattorina toimi Robert Marie Gay, jota avustivat Barnabas R. Halem 'Imana ja Paul K. Bakyenga.


title: Painonnosto kesäolympialaisissa 2016

text: Painonnostossa kilpailtiin Rio de Janeiron 2016 kesäolympialaisissa 25:ttä kertaa. Kilpailut käytiin 6.–16. elokuuta Riocentrossa.


title: Paini kesäolympialaisissa 2016

text: Painissa kilpailtiin Rio de Janeiron 2016 kesäolympialaisissa 27:ttä kertaa. Kilpailut käytiin Cento Olímpico de Treinamenton kolmannessa hallissa, jonne mahtuu 10 000 katsojaa. Kilpailujen ohjelmassa oli kuusi painoluokkaa kreikkalais-roomalaisessa painissa, vapaapainissa ja naispainissa.


title: Paini kesäolympialaisissa 2016

text: Lähde: Rio2016


title: Buffalon kaupungintalo

text: Buffalon kaupungintalo () on art deco -tyyliin rakennettu pilvenpiirtäjä Niagara Squarella Buffalon kaupungissa New Yorkin osavaltiossa Yhdysvalloissa. Rakennuksen rakennustyöt alkoivat vuonna 1929 ja ne päättyivät vuonna 1932. Rakennus on 121,3 metriä korkea. Rakennus pääsi vuonna 1999 National Register of Historic Places -rekisteriin. Buffalon kaupungintalo oli Buffalon suurin rakennus vuosina 1931–1970, kunnes One HSBC Center ohitti sen korkeudella. Rakennuksen suunnittelivat arkkitehdit John Wade ja George Dietel. Rakennuksen veistokset ja yksityiskohdat tekivät kuvanveistäjät Albert Stewart ja Rene Paul Chambellan.


title: Äärellisten leikkausten ominaisuus

text: Olkoon X jokin joukko ja F sen potenssijoukon P(x) osajoukko. Sanotaan, että F:llä on äärellisten leikkausten ominaisuus, jos formula_1 ei ole tyhjä joukko kaikilla äärellisillä A, joilla A on F:n epätyhjä osajoukko. Äärellisten leikkausten ominaisuus on hyödyllinen topologiassa.


title: Juan Carlos (jalkapalloilija)

text: Juan Carlos Pérez López (s. 30. maaliskuuta 1990 Madrid, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Málagaa ja on pelipaikaltaan vasen laitalinkki.


title: Juan Carlos (jalkapalloilija)

text: Juan Carlos aloitti jalkapallouransa EFMO Boadillan junioriakatemiasta, jossa hän vietti seuraavat 11 vuotta. Vuonna 2007 hän siirtyi espanjalaisjätti Real Madridin junioriakatemiaan.


title: Juan Carlos (jalkapalloilija)

text: Kahden vuoden päästä vuonna 2009 Juan Carlos nousi madridilaisseuran reservijoukkueeseen, joka pelasi maan kolmanneksi korkeimmalla sarjatasolla Segunda División B:ssä. Ensimmäisen maalinsa joukkueessa hän teki 8. marraskuuta 2009 ottelussa Gimnástica Torrelavegaa vastaan. 28. syyskuuta 2010 hän nousi ensimmäistä kertaa Real Madridin edustusmiehistöön Mestarien liigan lohkovaiheen ottelussa ranskalaista Auxerrea vastaan. Peliaikaa hän ei ottelussa kuitenkaan saanut.


title: Juan Carlos (jalkapalloilija)

text: 3. lokakuuta 2010 Juan Carlos teki vihdoin ensiesiintymisensä edustusjoukkueessa kotiottelussa Deportivo La Coruñaa vastaan. Reservijoukkueessa hän pelasi kauden aikana yhteensä 32 ottelua, joissa syntyi kolme maalia.


title: Juan Carlos (jalkapalloilija)

text: 7. heinäkuuta 2011 Juan Carlos teki sopimuksen Zaragozan kanssa ja hänestä maksettiin 2,5 miljoonan euron siirtokorvaus. Siirto sisältää 3,5 miljoonan euron takaisinosto-option kahden seuraavan kauden aikana. 22. syyskuuta 2011 hän teki kaksi maalia vierasottelussa sevillalaista Betisiä vastaan. Zaragoza kuitenkin hävisi ottelun numeroin 3–4.


title: Juan Carlos (jalkapalloilija)

text: Kaudeksi 2012–2013 hän siirtyi lainasopimuksella Betisiin.


title: Luettelo itävaltalaisista NHL-pelaajista

text: Tämä on luettelo itävaltalaisista NHL-pelaajista. NHL:ssä on pelannut seitsemän Itävallassa kasvanutta pelaajaa ja kymmenen kanadalaissyntyistä pelaajaa, jotka ovat edustaneet myöhemmin urallaan Itävaltaa. Vihreä tausta tarkoittaa kaudella pelanneita jääkiekkoilijoita.


title: Michael Sata

text: Michael Sata (1937 Mpika – 28. lokakuuta 2014 Lontoo, Britannia) oli sambialainen poliitikko, joka toimi maansa viidentenä presidenttinä syksystä 2011 kuolemaansa asti.


title: Michael Sata

text:
Hän johti Kansallinen rintama -nimistä puoluetta (Patriotic Front, PF). 1990-luvulla hän oli presidentti Frederick Chiluban hallituksessa mutta siirtyi oppositioon 2001 ja perusti oman Kansallisen rintamansa. Hän oli näkyvä oppositiojohtaja kymmenen vuoden ajan ennen kuin tuli valituksi presidentiksi.
Hän pääsi presidentiksi 74-vuotiaana neljännellä yrittämällä. Sataa luonnehdittiin populistiksi, ja hän ilmaisi ihailevansa Zimbabwen Robert Mugabea.


title: Michael Sata

text: Sata kuoli lontoolaisessa yksityissairaalassa 28. lokakuuta 2014. Presidentin tehtäviä hoitaa väliaikaisesti varapresidentti Guy Scott, kunnes uudet vaalit on järjestetty.


title: Ihmisluovutukset Neuvostoliittoon

text: Ihmisluovutukset Suomesta Neuvostoliittoon tarkoittaa vuosina 1940–1955 Neuvostoliittoon siirrettyjä tai palautettuja Neuvostoliiton kansalaisia. Heitä on Arkistolaitoksen tutkimushankkeen mukaan ollut noin 120 000.


title: Ihmisluovutukset Neuvostoliittoon

text: Palautettuja olivat muun muassa seuraavat ryhmät:


title: Rusa

text: Rusa voi tarkoittaa seuraavia asioita:


title: Samyr Lainé

text: Samyr Laine (s. 17. heinäkuuta 1984) on yhdysvaltalaissyntyinen ja Haitia vuoden 2007 alusta lähtien edustanut kolmiloikkaaja. Lainen vanhemmat ovat kotoisin Haitista, mutta muuttivat Yhdysvaltoihin jo ennen hänen syntymäänsä.


title: Samyr Lainé

text: Laine karsiutui sekä Berliinin MM-kilpailuissa 2009 että Dohan sisäratojen MM-kilpailuissa 2010. Myös Daegun MM-kilpailuissa 2011 ja Istanbulin sisäratojen MM-kilpailuissa 2012 hän jäi karsintaan. Lontoon olympialaisissa 2012 hän sijoittui 11:nneksi tuloksella 16,65. Hän oli yhdestoista myös Moskovan MM-kilpailuissa 2013 tuloksella 16,09.


title: Samyr Lainé

text: Laine voitti Keski-Amerikan ja Karibian mestaruuden Mayagüezissä 2011 tuloksella 17,09. Pan-Amerikan kisoissa hän on sijoittunut kymmenenneksi 2007 ja viidenneksi 2011.


title: Samyr Lainé

text: Lainen ennätys on 17,39 metriä, jonka hän hyppäsi Bogotássa 24. heinäkuuta 2009. Sisäradoilla hän on hypännyt 16,91 metriä Fairfaxissa 27. helmikuuta 2011. Kummatkin tulokset ovat Haitin ennätyksiä.


title: Hondurasin historia

text: Hondurasin historia alkoi noin 10 000 vuotta sitten, kun ensimmäiset asukkaat tulivat alueelle. Mayat saapuivat Hondurasiin 400-luvulla ja loivat alueen ensimmäisen korkeakulttuurin. Copánin kaupunki oli merkittävä mayakeskus, joka kuitenkin hylättiin mayojen huippukauden aikana. Vuonna 1502 Kristoffer Kolumbus saapui Hondurasin rannikolle ja antoi sille sen nykyisen nimen. Espanjalaiset asuttivat Hondurasin vähitellen. Alueelta löydettiin kultaa ja hopeaa 1530-luvulla, minkä jälkeen espanjalaiset vakiinnuttivat asemansa Hondurasissa. Vuosisadan lopulla kaivosteollisuus taantui ja alue ajautui rappiolle.


title: Hondurasin historia

text: Englantilaiset merirosvot ja siirtolaiset aiheuttivat epävakautta 1600- ja 1700-luvuilla. Lontoon sopimus 1786 myönsi rannikkoalueet espanjalaisille, mutta pian tämän jälkeen Hondurasissa alkoivat levitä itsenäistymisajatukset. Keski-Amerikan tasavallat itsenäistyivät Espanjasta vuonna 1821 ja liittyivät pian tämän jälkeen Meksikon keisarikuntaan, josta erosivat 1823, ja perustivat Keski-Amerikan liittotasavallan. Liittotasavalta kaatui sisäisiin erimielisyyksiin, ja Honduras itsenäistyi 13. marraskuuta 1838.


title: Hondurasin historia

text: Hondurasin itsenäisyyden aikaa ovat luonnehtineet useat vallankaappaukset. Vallasta ovat taistelleet kaksi poliittista liittoumaa, konservatiivit ja liberaalit. Lisäksi Hondurasin rajanaapurit Guatemala, El Salvador ja Nicaragua ovat useasti puuttuneet Hondurasin sisäisiin asioihin. Hondurasista tuli 1900-luvun alussa niin sanottu banaanitasavalta, kun yhdysvaltalaiset banaaniyhtiöt United Fruit Companyn johdolla tulivat maahan. Ne vaikuttivat runsaasti Hondurasin politiikkaan ja talouteen 1950-luvulle asti. Pian tämän jälkeen Hondurasin asevoimat kaappasivat ensimmäisen kerran oma-aloitteisesti vallan ja asettivat maan johtoon Oswaldo López Arellanon johtaman sotilasjuntan.


title: Hondurasin historia

text: Juntan aikakaudella 1969 Honduras kävi El Salvadoria vastaan lyhyen jalkapallosodan, joka vaurioitti maiden taloutta. Honduras palasi siviilihallintoon vuonna 1981, kun Roberto Suazo Córdova valittiin uudeksi presidentiksi. Samaan aikaan maassa oli yhdysvaltalaisia sotilasyksiköitä, jotka kouluttivat elsalvadorilaisia sotilaita ja niin sanottuja contria vastustamaan vasemmiston leviämistä. Vuosikymmenen lopulla Iran-Contra-skandaalin jälkeen contrat ajettiin maasta. Hondurasissa alkoi 1990-luvulla Carlos Roberto Reinan aikakaudella yhteiskunnan demilitarisointi, ja asevoimatkin siirrettiin siviilijohtoon. Maan muutenkin heikko talous koki kovan takaiskun vuonna 1998, kun hurrikaani Mitch iski maahan. Manuel Zelaya alkoi viedä Hondurasia vasemmalle, ja hänet syrjäytettiin 2009. Honduras suljettiin vähäksi aikaa kansainvälisestä yhteistyöstä, mutta pääsi taas mukaan Porfirio Lobo Sosan voitettua vaalit, joita kuitenkin osa valtioista piti laittomina.


title: Hondurasin historia

text: Honduras sijaitsee Väli-Amerikassa, joten monet varhaiset Pohjois- ja Etelä-Amerikan välillä kulkeneet heimot ovat todennäköisesti kulkeneet sen alueen kautta, ja osa on todennäköisesti myös asuttanut Hondurasia. Varhaisimmat asukkaat saapuivat yli 10 000 vuotta sitten. He asuivat luultavasti luolissa tai yksinkertaisissa asumuksissa ja olivat metsästäjiä. Tuhansia vuosia myöhemmin maanviljelystaito saapui alueelle, ja ensimmäinen viljakasvi oli todennäköisesti maissi. Vanhimmat tunnetut todisteet Hondurasin asukkaista ovat 6 000–8 000 vuotta vanhat kivityökalut, jotka löytyivät La Esperanzan läheltä 1962. Ensimmäiset asukkaat olivat todennäköisesti Pohjois-Amerikan paleointiaaneja.


title: Hondurasin historia

text: Mayat saapuivat Hondurasin alueelle 400-luvulla. Jukatanin niemimaalta ja Guatemalasta tulleet mayat asuttivat erityisesti Motaguajoen laaksoa Hondurasin länsiosissa. Mayat rakensivat laajan tieverkoston, joka ulottui Meksikon keskiosiin saakka. Hondurasilaisesta Copánin kaupungista tuli mayojen tähtitieteellisten tutkimusten, matematiikan ja taiteen keskus.


title: Hondurasin historia

text: Copán oli suurimmillaan mayojen kultakauden loppuvaiheessa, jolloin siellä asui kaikkiaan noin 30 000 ihmistä. Kaupungin tuottamia maanviljelystuotteita ja vaatteita levisi kauppareittejä pitkin itäiseen Hondurasiin ja Meksikon keskiosiin saakka. Copán rappioitui kuitenkin vuoden 822 jälkeen ja jäi raunioiksi. Mayakulttuurin romahduksen syitä ei tiedetä, mutta arvellaan, että Copánin romahdukseen saattoivat vaikuttaa maatalouskatastrofit, hallitsematon väestönkasvu, ulkopuoliset valloittajat tai sisäiset ristiriidat. Vaikka mayojen papit ja hallitsijat jättivät kaupungin, sinne jäi kuitenkin paljon alempien luokkien väestöä. Kaupungin asukasluku oli vuonna 900 enää alle 5 000. Hondurasin alue ajautui monien kilpailevien heimojen haltuun. Sinne ei syntynyt hallitsevaa voimaa, vaan heimot taistelivat keskenään vallasta. Espanjalaiset onnistuivatkin valtaamaan alueen liittoutumalla toisten heimojen kanssa ja alistamalla toiset.


title: Hondurasin historia

text: Mosquitian sademetsän keskellä sijaitsee tuntemattomalle kansalle kuuluneen suurkaupungin rauniot, joiden arvioidaan olevan peräisin ajanjaksolta 1 000–1 400 jaa. Vuonna 2015 julkistetun löydön yhteydessä on hylätty ajatus legendaarisesta Ciudad Blancasta, sillä kyse on useista kaupungeista ja kokonaisesta kulttuurista.


title: Hondurasin historia

text: Kristoffer Kolumbus saapui Hondurasiin vuonna 1502 ja antoi maalle nimen sen syvien rannikkovesien mukaan (, 'syvyys'). Kolumbus nousi maihin lähellä nykyistä Trujilloa 14. elokuuta. Sitä ennen hän oli kohdannut ensimmäisen kerran Amerikan mannermaan asukkaita, kun hän oli havainnut Islas de la Bahían alueella kanootillisen intiaanikauppiaita, jotka olivat todennäköisesti mayojen jälkeläisiä. Kolumbus ei tutkinut Hondurasin rannikkoa kovinkaan tarkasti, mutta nimesi muutamia paikkoja: maan lisäksi myös Guanajan saaren ja Gracias a Diosin niemen.


title: Hondurasin historia

text:
Espanjalaiset jättivät Hondurasin alueen rauhaan parin vuosikymmenen ajan. Heidän tutkimusmatkansa suuntautuivat pääasiassa Meksikoon, Panamaan ja Karibialle, mutta Hernán Cortésin tutkimusmatka asteekkien sydänmaille lisäsi jälleen kiinnostusta myös Keski-Amerikkaa kohtaan. Monet keskenään kilpailevat retkikunnat kiinnostuivat myös Hondurasin alueesta. Gil González Dávila löysi Fonsecanlahden 1523 ja nimesi sen piispa Juan Rodríguez de Fonsecan mukaan. Meksikosta saapui Cortésin organisoimia retkikuntia. Cristóbal de Olidin johtama retkikunta perusti ensimmäisen espanjalaisen asutuskeskuksen Hondurasiin 3. toukokuuta 1524. Sen nimeksi tuli Triunfo de la Cruz. Olid julisti siirtokunnan itsenäiseksi, mutta alue palautui Espanjalle, kun Olid tapettiin. Cortés matkusti itse Hondurasiin 1525 ja siirsi päämajan Trujilloon. Hän onnistui rauhoittamaan siirtokunnan hetkeksi, mutta hänen palattuaan huhtikuussa 1526 Meksikoon espanjalaiset jatkoivat keskinäistä nahinointiaan.
Hondurasin ensimmäinen kuvernööri Diego López de Salcedo saapui maahan lokakuussa 1526 ja rauhoitti tilanteen. Silti alkuperäisasukkaat, jotka olivat tehneet rauhan Cortésin kanssa, nousivat usein kapinaan Lopez de Salcedon aikana. Hän pyrki laajentamaan määräysvaltaansa Nicaraguaan, minkä takia nicaragualaiset vangitsivat hänet. Pian tämän jälkeen Hondurasin ja Nicaraguan rajoista sovittiin ja López de Salcedo vapautettiin.


title: Hondurasin historia

text: Honduras oli 1530-luvun alussa sekasortoisessa tilassa, sillä espanjalaiset taistelivat keskenään ja alkuperäisasukkaat kapinoivat. Lisäksi alkuperäisasukkaiden määrä väheni radikaalisti, sillä heitä menehtyi paljon sairauksiin ja heitä vietiin orjiksi Karibian saarille. Espanja jakoi siirtokuntansa kahteen piirikuntaan rauhoittaakseen oloja. Higueras käsitti alueen länsiosan ja Honduras muut alueet. Väkiluku jatkoi silti vähenemistään, ja käytännössä vain Pedro de Alvaradon väliintulo pelasti Higuerasin. Hän oli kiinnostunut alueen mahdollisista kultaesiintymistä ja onnistui muutamien guatemalalaisten apureidensa kanssa luomaan tuottoisan kaivosteollisuuden, jonka keskukseksi kehittyi Graciasin kaupunki.


title: Hondurasin historia

text: Kullan ja hopean löytyminen houkutteli maahan uusia siirtolaisia, jotka pakottivat paikallisia asukkaita työskentelemään kaivoksissa. Se johti 1537 laajaan kapinaan, jota johti nuori lencajohtaja Lempira. Hänen innoittaminaan monet muutkin ryhmät alkoivat kapinoida. Espanjalaiset murhasivat Lempiran 1538 rauhanneuvotteluiden aikana ja pystyivät kukistamaan kapinan pian sen jälkeen. Lempiran kapinaa seurasi kuitenkin useita pienempiä levottomuuksia, jotka espanjalaiset kukistivat raa'asti, minkä seurauksena alkuperäisasukkaiden määrä väheni nopeasti. Heitä oli vuonna 1539 arviolta 15 000 ja kaksi vuotta myöhemmin enää vain 8 000. Suurin osa alkuperäisasukkaista jaettiin niin kutsutun "encomiendan" mukaan. Järjestelmässä alkuperäisasukkaat sijoitettiin kyliin, joita yksittäiset uudisasukkaat, "encomenderot" hallitsivat. "Encomenderoiden" tehtävänä oli jakaa kyläläisille kristillistä opetusta ja kerätä veroja kruunulle. Vastapainoksi he saivat käyttää alkuperäisasukkaita rajoitetuissa työtehtävissä. Työvoimapulan takia Hondurasiin alettiin tuoda afrikkalaisia orjia 1540-luvulla.


title: Hondurasin historia

text: Espanjalaisasutus levisi Hondurasissa 1540-luvulla, kun espanjalaisten keskinäiset kiistat loppuivat ja Hondurasiin nimettiin ensimmäinen piispa. Honduras vaurastui ja sen merkitys Keski-Amerikassa kasvoi, minkä ansiosta Graciasiin perustettiin 1544 hallintokeskus eli "audiencia". Honduras ei kuitenkaan pystynyt kilpailemaan poliittisesti suurempien keskusten kanssa. Graciasin "audiencia" siirrettiin 1549 Guatemalan Antiguaan, ja Hondurasista tuli Guatemalan maakunta.


title: Hondurasin historia

text:
Kaivosteollisuus oli Hondurasin pääelinkeino, minkä lisäksi harjoitettiin jonkin verran karjankasvatusta. Samaan aikaan espanjalaiset levittivät omaa kulttuuriaan ja pakottivat kaikkia käyttämään espanjaa. Uudet tavat alkoivat sekoittua perinteisiin tapoihin. Kaivosteollisuus alkoi rapistua 1560-luvulla ja Hondurasin taloudellinen merkitys väheni nopeasti. Talous elpyi välillä, kun sisämaasta löytyi uusia hopeaesiintymiä 1569, ja löytö johti myös Tegucigalpan perustamiseen. Hopeatuotanto oli huipussaan 1584, mutta sen jälkeen talous taantui jälleen. Uusia kaivauksia vaikeuttivat usein kuitenkin raha- ja työvoimapula, vaikea maasto, malmisuonten pienuus ja byrokraattiset ongelmat. Hondurasista oli tullut 1600-luvulle tultaessa köyhä, takapajuinen ja huonosti hoidettu alue.
Ongelmia Hondurasissa aiheuttivat myös englantilaiset merirosvot, jotka alkoivat 1500-luvun lopulla hyökkäillä maan rannikkoseudulle. Hondurasin merkittävimpiin kuulunut satamakaupunki Trujillo tuhoutui hyökkäyksessä 1643 ja oli sen jälkeen hylättynä lähes vuosisadan ajan. Englantilaiset uhkasivat lisäksi espanjalaisten herruutta perustamalla siirtokuntia rannikkoseudulle ja Islas de la Bahía -saaristoon. He saivat apua intiaanien ja afrikkalaisten jälkeläisiltä, zamboilta ja miskitoilta. Samaan aikaan Hondurasin hallitseminen oli vaikeutunut, sillä hyvien satamien puutteen takia alue oli eristyksissä. Lisäksi vain Comayaguassa ja Tegucigalpassa asui yli 100 espanjalaista uudisasukasta. Espanjalaiset yrittivät siirtää intiaaneja työvoimaksi Tegucigalpaan, mutta laittomat muutot ja korruptio heikensivät kaivosteollisuuden tuottoa.


title: Hondurasin historia

text: Espanjan kruunu siirtyi 1700 Habsburgeilta Bourboneille, joiden tavoitteena oli lisätä Amerikan siirtokuntiensa tuottoa. Bourbonit pyrkivät vähentämään korruptiota ja edistämään kehitystä myös Hondurasissa. Espanja pyrki myös saamaan uudestaan hallintaansa Karibian rannikon. Omoaan, lähelle Guatemalan rajaa perustettiin merkittävä linnoitus vuonna 1752 ja Trujillo vallattiin takaisin 1780. Trujillosta tuli englantilaisia vastaan suunnattujen retkikuntien keskuspaikka. Espanjalaiset saivatkin 1780-luvun aikana haltuunsa Islas de la Bahían ja valtaosan rannikosta. Lontoon sopimuksessa 1786 englantilaiset tunnustivat Karibianmeren rannikon kuuluvan espanjalaisille.


title: Hondurasin historia

text: Kun espanjalaisten ja englantilaisten erimielisyydet oli sovittu, Hondurasissakin alkoi vaikuttaa paikallinen poliittinen voima, kreolit, joiksi kutsuttiin espanjalaisille vanhemmille siirtokunnissa syntyneitä lapsia. He halusivat vapauttaa kaupan ja lopettaa Espanjan monopoliaseman ja valta-aseman kirkollisissa, oikeudellisissa ja poliittisissa asioissa. Napoleon I asetti 1808 Espanjan johtoon Bonaparten, mikä aiheutti kansannousuja sekä Espanjassa että Latinalaisessa Amerikassa. Samaan aikaan Hondurasissa Comayaguan ja Tegucigalpan väliset ristiriidat syvenivät, eikä uusi espanjalainen hallinto saanut 1810-luvulla niitä rauhoittumaan. Tilanne oli jo ajautunut konfliktin partaalle, kun Keski-Amerikan maat julistautuivat itsenäisiksi 15. syyskuuta 1821.


title: Hondurasin historia

text: Honduras, Guatemala, El Salvador, Costa Rica ja Nicaragua liittyivät pian itsenäistymisensä jälkeen Meksikon keisarikuntaan. Tämä vaihe jäi kuitenkin lyhyeksi, sillä jo vuonna 1823 samat valtiot irtautuivat Meksikosta ja muodostivat Keski-Amerikan liittotasavallan. Liittotasavalta koostui viidestä itsenäisestä valtiosta, joilla jokaisella oli oma hallinto. Liitovaltion pääkaupunki oli Ciudad de Guatemala. Keski-Amerikan konservatiivit, jotka kannattivat liittoa Meksikon kanssa, ja liberaalit, jotka kannattivat itsenäisyyttä, ajautuivat riitoihin ja vaikuttivat Hondurasinkin tulevaisuuteen. Vaikka Honduras oli liittovaltion köyhin osa, sieltä tuli joitain sen merkittävimmistä johtajista, kuten 1830 presidentiksi valittu kenraali Francisco Morazán.


title: Hondurasin historia

text: Morazán johti liittotasavaltaa vuoteen 1838, kunnes konservatiivien ja liberaalien väliset ristiriidat lopulta kaatoivat sen. Guatemalasta alkoi 1837 papiston tukema konservatiivien kansannousu, ja toukokuussa 1838 kongressi siirsi Morazánin pois vallasta ja julisti, että valtiot ovat vapaita itsenäistymään. Honduras julistautui itsenäiseksi 13. marraskuuta 1838, ja pari kuukautta myöhemmin maalle luotiin ensimmäinen perustuslaki.


title: Hondurasin historia

text: Hondurasin itsenäisyyden ensimmäiset vuosikymmenet olivat vaikeita. Se oli ainoa Keski-Amerikan maa, jolla on kolme rajanaapuria, joten sillä oli myös useampia kilpailijoita alueellisen vallan hallinnasta. Hondurasin naapurimaat ovatkin puuttuneet useasti maan sisäisiin oloihin. Hondurasissa toimivan valtion luominen oli itsenäistymisen jälkeen hankalaa, sillä maa oli kuulunut liittotasavaltaan eikä sinne ollut syntynyt kunnollista hallintokulttuuria. Lisäksi Hondurasille jäi huomattavasti ulkomaanvelkaa, jonka maksamiseen noin 300 000 ihmisen väestöllä oli huonot edellytykset. Britit valtasivatkin Islas de la Bahían saataviensa pantiksi.


title: Hondurasin historia

text:
Itsenäisyyden ensimmäiset 15 kuukautta presidentin virkaa hoiti väliaikaisesti Francisco Zelaya y Ayes. Hondurasin ensimmäiseksi presidentiksi valittiin konservatiivinen kenraali Francisco Ferrera, joka oli vallassa 1841–1842. Seuraavat viisi vuotta Ferrera oli vuoroin presidenttinä, vuoroin taas antoi viransijaisen hoitaa virkaa, vaikka itse pitikin taustalla valtaa hallussaan. Ferrera luovutti vallan 1847 Juan Lindolle, jonka aikana hyväksyttiin uusi perustuslaki ja pyrittiin uudistamaan maata. Britannia alkoi myös vaatia Hondurasin velkoja maksettaviksi ja kaappasi 1849 hetkellisesti Trujillon kaupungin. Seuraavana vuonna Lindon varapresidentti yritti kaapata vallan, mutta yritys epäonnistui El Salvadorin ja Nicaraguan väliintulon ansiosta. Lindo luovutti vallan liberaalille José Trinidad Cabañasille 1852. Guatemala syrjäytti Cabañasin 1855 ja asetti presidentiksi konservatiivisen José Santos Guardiolan.
Konservatiivien ja liberaalien väliset kiistat rauhoittuivat hetkeksi, kun Keski-Amerikkaan saapui yhdysvaltalainen palkkasoturi William Walker, josta tuli Nicaraguan presidentti 1856. Muut Keski-Amerikan valtiot ajoivat Walkerin pois 1857, mutta osa Islas de la Bahían brittisiirtolaisista kääntyi Walkerin puoleen, kun brittiläiset olivat myöntäneet saarien hallinnon Hondurasille. Walker oletti, että Hondurasin liberaalit, jotka yrittivät syrjäyttää Guardiolan, ottaisivat hänet hyvin vastaan. Hän ei kuitenkaan saanut tukea, ja niin britit pidättivät hänet 1860 ja luovuttivat Hondurasin viranomaisille, jotka teloittivat Walkerin.


title: Hondurasin historia

text: Guardiola joutui kunniakaartinsa murhaamaksi 1862, ja seuraavan vuosikymmenen aikana presidentti vaihtui lähes 20 kertaa. José María Medina oli tuona aikana diktaattorina useita kertoja, kunnes guatemalalaiset syrjäyttivät hänet lopullisesti 1876. Liberaali Marco Aurelio Soto oli vallassa Guatemalan Justo Rufino Barriosin tuella 1876–1883. Hänen aikanaan maassa oli suhteellisen rauhallista, ja hän onnistui myös uudistamaan maan taloutta, koulutusta ja hallintoa. Soto ajautui kuitenkin Barriosin epäsuosioon ja joutui eroamaan 1883. Hänen seuraajansa Luis Bográn oli vallassa vuoteen 1891. Tuona aikana yhdysvaltalaiset yritykset saapuivat Hondurasiin, ja Rosario Mining Company elvytti kuihtuneen kaivosteollisuuden. Yrityksellä oli lähes vapaa pääsy Tegucigalpan itäpuolella oleviin malmivaroihin. Rosarion perässä Hondurasiin tuli muitakin yrityksiä, mutta pääosa kansalaisista sai silti elantonsa maanviljelystä.


title: Hondurasin historia

text: Kenraali Ponciano Leiva nousi vilpillisten vaalien jälkeen presidentiksi 1891. Hän oli ollut jo 1870-luvulla vallassa lyhytaikaisesti kolme kertaa. Vaikka Leiva olikin liberaali, hän pyrki johtamaan itsevaltiaasti ja hajotti Hondurasin liberaalipuolueen. Nicaraguan José Santos Zelayan tukemana liberaalit joukot kuitenkin onnistuivat syrjäyttämään Leivan, ja Policarpo Bonillasta tuli presidentti 1894. Hän uudisti maan politiikkaa, ja vuonna 1895 hyväksyttiin uusi perustuslaki. Hondurasin, El Salvadorin ja Nicaraguan liberaalijohtajat pyrkivät 1890-luvulla uudistamaan Keski-Amerikan valtioliittoa, ja maat muodostivatkin 1895–1898 Keski-Amerikan suurtasavallan.


title: Hondurasin historia

text: Valta siirtyi rauhanomaisesti ensimmäisen kerran pitkään aikaan vuonna 1899, kun Terencio Sierrasta tuli presidentti. Samana vuonna vastaperustettu Standard Fruit Company kuljetti ensimmäisen banaanilastinsa Hondurasista New Orleansiin. Banaanimarkkinat alkoivat pian kasvaa. Hondurasin viennistä 42 prosenttia koostui banaaneista 1902, ja vuonna 1929 osuus oli jo 80 prosenttia. Samalla banaaniyritysten poliittinen vaikutusvalta Hondurasissa kasvoi huomattavasti.


title: Hondurasin historia

text:
Sierran jälkeen presidentiksi nousi 1903 Manuel Bonilla, joka suhtautui banaaniyrityksiin edeltäjäänsäkin suopeammin. Hän antoi niille verohelpotuksia ja luvan rakentaa satamalaitureita ja teitä. Manuel Bonilla vangitsi ex-presidentti Policarpo Bonillan ja vaikeutti liberaalien toimintaa. Liberaalit olivat Hondurasin ainoa järjestäytynyt poliittinen liike. Manuel Bonilla pyrki muodostamaan konservatiiveista kansallispuolueen, ja nykyisen Hondurasin kansallispuolueen juuret ovatkin Bonillan valtakaudella. Hän onnistui saamaan aikaan rajasopimuksen Nicaraguan kanssa. Maat valitsivat sovittelijaksi Espanjan kuninkaan Alfonso XIII:n, joka ehdotti 1906 valtioiden rajaksi Moskiittorannikon Cocojokea. Maat hyväksyivät ehdotuksen, mutta rajasta tuli vielä myöhemmin epäselvyyksiä, ja lopullinen rajasopimus muotoutui vasta 1960.
Guatemala ja El Salvador tekivät ystävyyssopimuksen 1906, mitä pidettiin Nicaraguassa vihamielisenä toimenpiteenä. Nicaraguan presidentti Zelaya alkoi tukea Hondurasin liberaaleja, jotka tunkeutuvat maahan helmikuussa 1907 Hondurasin–Nicaraguan sodassa. Maaliskuussa elsalvadorilaisten tukema Bonillan armeija kaatui. Yhdysvallat oli kuitenkin vuoden 1898 Espanjan ja Yhdysvaltain sodan ja Panaman kanavan rakentamisen aloittamisen jälkeen alkanut kiinnittää lisää huomiota Keski-Amerikan tilanteeseen, ja Nicaraguan joukkojen tunkeuduttua Hondurasiin Yhdysvallat ryhtyi suojelemaan Hondurasin presidentin tukialueita. Yhdysvaltain Hondurasin-asianhoitaja osallistui aktiivisesti rauhanneuvotteluihin, joissa nostettiin kompromissiehdokkaana uudeksi presidentiksi Miguel R. Dávila. Yhdysvallat järjesti vuonna 1907 Washingtonissa viiden Keski-Amerikan valtion rauhankonferenssin, jonka tarkoituksena oli tasapainottaa alueen tilannetta. Presidentit perustivat Keski-Amerikan oikeuslaitoksen, joka oli merkittävä askel alueen vakauttamiseksi.


title: Hondurasin historia

text: Luultavasti pelko Yhdysvaltain väliintulosta esti vuoden 1908 vallankaappauksen. Yhdysvaltain presidentti William Howard Taft oli silti huolissaan alueen epävakaudesta, jota lisäsi Hondurasin suuri valtionvelka. John Pierpont Morganin johtama pankkiiriryhmä sai vuoden 1909 loppuun mennessä Hondurasissa aikaan sopimuksen velan pienentämisestä. Dávilan vastainen kapina 1911 keskeytti kuitenkin velkajärjestelyt. Vallankaappaajat, joita johti entinen presidentti Manuel Bonilla, suostuivat Yhdysvaltain ehdotukseen väliaikaispresidentin valitsemisesta. Valinta osui Francisco Bertrandiin, joka lupasi vapaat vaalit. Bonilla voitti vaalit 1912, mutta hän kuoli oltuaan virassa vain vuoden. Bertrand tuli hänen tilalleen ja voitti vielä jatkokauden 1916.


title: Hondurasin historia

text: United Fruit Company saapui Hondurasiin 1910, ja se perusti pian rautatieyhtiöitä, jotka saivat isoja maakorvauksia jokaisesta rakentamastaan rautatiekilometristä. Hallitus uskoi, että yhtiöt rakentaisivat kansallisen rautatieverkon, mutta niiden tavoitteena oli vain avata yhteyksiä banaaniviljelmille. Maakorvausten takia banaaniyritykset omistivat pian merkittävän osan Hondurasin rannikkoseudusta, ja monet rannikkokaupungit olivat käytännössä yritysten hallussa. Yritykset olivat myös keskenään riidoissa, sillä Hondurasin tukema Cuyamel Fruit Company aikoi rakentaa rautatien Guatemalan rajaseudulle. United Fruit Companyn tukemat guatemalalaiset lähettivät alueelle joukkoja, mutta Yhdysvaltain väliintulo esti sodan. Ensimmäinen maailmansota vaikutti banaanitalouteen. Banaanien hinta alkoi laskea 1914, ja kun Yhdysvallat liittyi sotaan 1917, Hondurasin ulkomaankauppa tyrehtyi. Maa tuki silti Yhdysvaltoja ja julisti sodan Saksalle 1918.


title: Hondurasin historia

text: Yhdysvallat painosti Bertrandin eroamaan 1918. Syyksi on arveltu joko sitä, että Bertrand yritti nostaa banaaniveroa, tai sitä, että hän halusi nostaa lankonsa seuraajakseen, mistä olisi voinut syntyä sisällissota. Francisco Bográn asetettiin väliaikaiseksi presidentiksi, ja hän lupasi järjestää vapaat vaalit. Kenraali Rafael López Gutiérrezilla oli kuitenkin armeijan tuki takanaan, ja hänet valittiin presidentiksi vilpillisissä vaaleissa 1920. Seuraavien kolmen vuoden aikana Hondurasissa oli 17 kapinaa ja vallankaappausyritystä. Yhdysvallat kutsuikin syyskuussa 1922 Hondurasin, Nicaraguan ja El Salvadorin presidentit "USS Tacomalle" Fonsecanlahdelle. Presidentit vannoivat, etteivät enää jatkossa tukisi naapurimaiden vallankumousyrityksiä.


title: Hondurasin historia

text: Honduras ajautui jälleen sisällissodan partaalle 1923, kun presidentinvaaleissa ei ollut selkeää voittajaa. López Gutiérrez oli sallinut painostuksen alaisena vapaat vaalit, mutta kukaan kolmesta ehdokkaasta ei saanut valintaan tarvittavaa äänimäärää. Eniten ääniä saanut Kansallispuolueen Tiburcio Carías Andino julistautui voittajaksi, mutta López Gutiérrez ilmoitti pysyvänsä vallassa uusiin vaaleihin asti. Hallituksen joukot ja kapinalliset ottivat yhteen helmikuussa 1924 La Ceibassa, ja taisteluissa kuoli 50 ihmistä. Seuraavien viikkojen aikana Yhdysvallat keskitti alueelle lisää joukkoja. Pian sen jälkeen López Gutiérrez kuoli ja väliaikainen presidentti Vicente Tosta lupasi järjestää uudet vaalit. Konservatiivien ehdokas ja siviilipoliitikko Miguel Paz Barahona valittiin presidentiksi 1925, kun liberaalit eivät lopulta asettaneet omaa ehdokasta.


title: Hondurasin historia

text: Paz Barahonan valtakausi oli suhteellisen rauhallinen, ja sen aikana Hondurasin talous kehittyi hieman. Seuraavaksi presidentiksi valittiin 1929 Vicente Mejía Colindres. Hondurasin tilanne näytti paremmalta kuin aikoihin. Maasta oli tullut maailman johtava banaaneiden tuottaja: jopa kolmasosa maailman banaaneista tuli Hondurasista, ja ne muodostivat 80 prosenttia maan viennistä. Tilannetta helpotti se, että United Fruit oli 1929 ostanut vanhan kilpailijansa Cuyamel Fruit Companyn. Tilanne vaikeutui kuitenkin pian, kun 1930-luvun lama iski Hondurasiin. Tuhansia työläisiä irtisanottiin ja palkkoja pienennettiin, mistä seurasi mellakoita ja lakkoja, jotka hallitus rikkoi armeijan avulla. Levottomuuksista huolimatta Tiburcio Carías Andino astui valtaan rauhallisesti 1932.


title: Hondurasin historia

text: Hondurasin taloudellinen tilanne heikkeni entisestään 1930-luvulla, kun kasvitaudit tuhosivat banaanisadon 1935. Tilanne saatiin hallintaan 1937, mutta toiset maat olivat saaneet jo ison osuuden banaanimarkkinoista. Carías pystyi silti maksamaan pois Hondurasin velkoja. Samaan aikaan hän myös alkoi keskittää valtaa itselleen. Hän uusi perustuslain 1936, jolloin muun muassa presidentin valtakautta pidennettiin neljästä kuuteen vuoteen, parlamentin valtaa pienennettiin ja Caríasin kautta jatkettiin vuoteen 1943. Sitä jatkettiin myöhemmin vielä vuoteen 1949. Liberaalipuolue yritti syrjäyttää Caríasin useasti 1936 ja 1937. Epäonnistuneet yritykset heikensivät liberaaleja, ja 1930-luvun lopulla Kansallispuolue oli käytännössä maan ainoa toimiva puolue. Caríasin aika oli Hondurasissa suhteellisen vakaata, mutta talous taantui. Maan kansantuote oli ollut 1930-luvulla Keski-Amerikan toiseksi korkein, mutta 1940-luvulla se oli taantunut Latinalaisen Amerikan pienimmäksi, saarivaltioita lukuun ottamatta. Tähän vaikutti erityisesti banaanitalouden alamäki, joka oli alkanut 1930-luvun lamasta. Kun kasvitauteja oli opittu torjumaan, banaanilaivat joutuivat muihin tehtäviin toisessa maailmansodassa.


title: Hondurasin historia

text: Carías muodosti läheiset suhteet muiden Keski-Amerikan diktaattoreiden, Guatemalan Jorge Ubicon, El Salvadorin Maximiliano Hernández Martínezin ja Nicaraguan Anastasio Somoza Garcían kanssa. Ubico auttoi Caríasta muun muassa organisoimaan salaisen poliisin. Ubico ja Hernández Martínez syrjäytettiin 1944, mutta Carías pysyi vallassa, vaikka maassa nousi mellakoita. Armeija tukahdutti väkivaltaisesti muun muassa mielenosoituksen San Pedro Sulassa. Yhdysvallat puuttui jälleen tilanteeseen, ja Carías myöntyi lopulta lokakuussa 1948 järjestämään vaalit. Hänen ehdokkaansa Juan Manuel Gálvez voitti vaalit, joita liberaalit boikotoivat. Vaikka Carías olikin diktaattori, hänen aikanaan Hondurasin koululaitosta kehitettiin, tieverkkoa laajennettiin ja armeija modernisoitiin. Gálvez vapautti opposition toiminnan ja palautti monia oikeuksia, joita Carías oli lakkauttanut. Hän jatkoi edeltäjänsä talouspolitiikkaa ja keskittyi myös tieverkon laajentamiseen. Lähes kolmannes valtion budjetista käytettiin 1953 teiden rakentamiseen.


title: Hondurasin historia

text: Yhdysvallat oli vuodesta 1952 etsinyt keinoa syrjäyttää Guatemalan vasemmistolainen Jacobo Árbenz Guzmán. Guatemalan hallitus oli muun muassa pakkolunastanut United Fruit Companyn ja kiihottanut työläisiä. Honduras osallistui 1954 merkittävään operaatioon Guatemalassa, sillä maassa pelättiin työläislevottomuuksien leviämistä. Toukokuussa 1954 maahan levisikin laajoja lakkoja, jotka lamauttivat täysin banaanintuotannon. Samaan aikaan Honduras liittyi Guatemalan-operaatioon yhä syvemmin ja maahan virtasi aseita, jotka menivät karkotetuille kapinallisille. Kapinalliset hyökkäsivät Guatemalaan kesäkuussa, syrjäyttivät Árbenzin ja asettivat maan johtoon Carlos Castillo Armasin. Hondurasin lakot onnistuttiin päättämään sopimalla, kun lakkolaisten ulkomaalainen tuki oli katkaistu. Lakon seurauksena banaaniyhtiöiden vuosikymmeniä kestänyt poliittinen valta kutistui. Hondurasin hallinto oli jo vuodesta 1950 pyrkinyt laajentamaan maan talouspohjaa, ja 1950-luvun aikana banaanin rinnalle merkittäviksi vientituotteiksi nousivat naudanliha, puuvilla ja kahvi.


title: Hondurasin historia

text: Banaanilakkojen aikana 1954 Hondurasissa järjestettiin presidentinvaalit, joihin osallistui kolme ehdokasta. Kun Kansallispuolue oli asettanut ehdokkaakseen Caríaksen, puolueesta erosi sen maltillisempi siipi Kansallinen vallankumouksellinen liike (MNR), joka asetti ehdokkaakseen Abraham Williams Calderónin. Liberaalien Ramón Villeda Morales sai eniten ääni mutta jäi silti vain noin 8 000 äänen päähän tarvittavasta ääniosuudesta. Koska Kansallispuolueen ja MNR:n edustajat boikotoivat kansalliskongressin äänestystä, uutta presidenttiä ei onnistuttu valitsemaan parlamentissa, jolloin valinnan olisi pitänyt siirtyä korkeimmalle oikeudelle. Samaan aikaan Gálvez erosi virasta terveyssyistä ja varapresidentti Julio Luzano Díaz julisti itsensä virkaatekeväksi presidentiksi. Puolueet suostuivat ratkaisuun uusien vaalien suunnittelun ajaksi. Luzano Díaz kokosi uuden hallituksen kolmessa puolueesta ja nimitti valtakunnanneuvoston korvaamaan kongressin.


title: Hondurasin historia

text: Luzano Díaz alkoi kuitenkin pian siirtää valtaa itselleen. Neuvostosta tuli lähinnä neuvoa-antava elin, ja hän siirsi vaaleja ja perusti oman puolueen, Kansallisen yhtenäisyyden puolueen (PUN). Villeda Morales ja monia muita liberaalijohtajia pidätettiin heinäkuussa 1956. Pian tämän jälkeen hallitus murskasi Tegucigalpassa alkaneen kapinan, ja yleinen mielipide kääntyi Lozano Díazia vastaan. Lokakuun 21. päivänä Roberto Gálvezin johtama armeija syrjäytti Lozano Díazin ja asetti sotilasjuntan johtamaan maata. Tämä oli ensimmäinen kerta Hondurasin historiassa, kun armeija syrjäytti hallitsevan johtajan oma-aloitteisesti eikä poliittisen johtajan tai puolueen ajamana. Juntta oli johdossa vuoden, ja se järjesti 1957 vaalit, jotka Villeda Morales voitti.


title: Hondurasin historia

text: Villeda Moralesin hallinto lähti uudistamaan Hondurasia voimakkaasti. Se haki Kansainväliseltä valuuttarahastolta varoja valuutan tasapainottamiseksi ja Maailmanpankilta pääkaupungin ja Karibian rannikon välisten teiden päällystämiseksi. Lisäksi hallinto paransi koululaitosta ja ajoi maatalousuudistusta, jota erityisesti konservatiivit vastustivat. Villeda Moralesin aikana maahan perustettiin ensimmäinen varsinainen koulujärjestelmä. Ennen vuonna 1957 käynnistettyjä uudistuksia vain rikkaat pystyivät hankkimaan lapsilleen peruskoulutuksen. Kaksi vuotta myöhemmin Hondurasiin perustettiin myös kansallinen terveydenhuoltojärjestelmä, joka käynnistyi kuitenkin hitaasti ja oli ensimmäiset vuosikymmenet käytössä vain suurimmissa asutuskeskuksissa.


title: Hondurasin historia

text: Armeija pysyi alkuun uskollisena presidentille, mutta tilanne muuttui lopulta maaseudun jatkuvien levottomuuksien takia. Lisäksi Villeda Moralesin ja armeijan välejä kiristi hänen perustamansa puolisotilaallinen siviilikaarti, joka oli suoraan presidentin alaisuudessa. Hieman ennen lokakuun 1963 vaaleja armeija syrjäytti Villeda Moralesin, vaikka tämä oli pyrkinyt rauhoittamaan tilannetta riisumalla siviilikaartinsa karbiinit ja vastustamalla perustuslain lisäystä, joka olisi siirtänyt asevoimat presidentin alaisuuteen. Uusi sotilasjuntta hajotti parlamentin ja kumosi perustuslain, ja eversti Oswaldo López Arellano julistautui presidentiksi. Villeda Morales ja muut liberaalipoliitikot joutuivat lähtemään maanpakoon. Uusi hallinto julisti pian lopettavansa kommunistien soluttautumisen, minkä ansiosta se sai Yhdysvaltain Lyndon B. Johnsonin tunnustuksen.


title: Hondurasin historia

text: Juntta solmi läheiset suhteet Kansallispuolueeseen, joka lupasi valita López Arellanon presidentiksi, jos se saisi enemmistön kongressinvaaleissa. Juntta armahti maanpakolaiset marraskuussa 1964, ja Liberaalipuolue jatkoi jälleen toimintansa. Kansallispuolue sai 1965 enemmistön kongressista, joka valitsi López Arellanon kuusivuotiskaudelle presidentiksi. López Arellano onnistui parantamaan suhteita Guatemalaan ja Nicaguaan, kun maat perustivat Keski-Amerikan puolustusneuvoston 1965. El Salvadorkin liittyi pian neuvostoon, joka piti vielä samana vuonna ensimmäisen yhteisen sotaharjoituksen Hondurasin rannikolla. Honduras antoi myös Amerikan valtioiden järjestöjen käyttöön joukkoja Dominikaanisen tasavallan vaalien valvomiseen.


title: Hondurasin historia

text: Hondurasin ja El Salvadorin välit alkoivat pian huonontua, kun maiden välisellä rajalla oli useita yhteydenottoja touko-kesäkuussa 1967. Hondurasin sisäpoliittinen tilanne heikentyi 1960-luvun lopulla, ja hallitus alkoi pian syyttää talousongelmista noin 300 000:ta elsalvadorilaista maahanmuuttajaa. Heidän väitettiin käyttäneen hyväkseen maiden välistä avointa rajaa ja Hondurasin maatalousuudistuksia. El Salvadorissa puolestaan närkästyttiin, kun Keski-Amerikan yhteismarkkinat (CACM) suostui maaliskuussa 1969 antamaan Hondurasille erityisetuja. Keski-Amerikan maiden välistä kauppaa vapauttanut CACM oli perustettu 1960-luvulla, ja joitain hondurasilaisia teollisuustuotteita, kuten saippuaa, oli myyty sen avulla naapurimaihin. Hondurasin kauppatase oli kuitenkin koko ajan negatiivinen, ja maahan tuotiin enemmän teollisuustuotteita kuin vietiin . Honduras alkoikin siksi vaatia erityiskohtelua CACM:lta.


title: Hondurasin historia

text: Honduras ei halunnut uusia maahanmuuttosopimusta El Salvadorin kanssa, ja toukokuussa 1969 tuhannet elsalvadorilaiset alkoivat muuttaa takaisin kotimaahansa. Samaan aikaan maiden jalkapallomaajoukkueet pelasivat kolme MM-karsintaottelua, joiden aikana molemmissa maissa oli huomattavia levottomuuksia. Honduras katkaisi diplomaattiset suhteensa El Salvadoriin 27. kesäkuuta, ja 14. heinäkuuta El Salvador aloitti sotatoimet niin sanotussa jalkapallosodassa. El Salvadorin armeija oli paremmin varustautunut, ja se murtautui nopeasti Hondurasiin ja valtasi seuraavana päivänä Nueva Ocotepequen kaupungin. Pian eteneminen hidastui, ja Hondurasin ilmavoimat pystyivät vaurioittamaan El Salvadorin öljynjakelua. Sota kesti lopulta vain neljä päivää, ja aselepo kirjoitettiin 18. heinäkuuta. El Salvadorin joukot olivat poistuneet Hondurasista 1. syyskuuta. Sota oli kuitenkin ehtinyt vaurioittamaan maiden taloutta, ja sen aikana noin 2 000 ihmistä – pääasiassa hondurasilaisia siviilejä – oli kuollut. Sodan jälkeen Honduras erosi CACM:sta mutta teki erillissopimukset kaikkien CACM-maiden kanssa, El Salvadoria lukuun ottamatta.


title: Hondurasin historia

text: Sodan aikana Hondurasin sisäiset ristiriidat olivat vaimenneet, mutta ne alkoivat taas pian sodan jälkeen. Sotilashallituksen oli pakko järjestää vaalit maaliskuussa 1971, ja uudeksi presidentiksi valittiin Ramón Ernesto Cruz. Cruz oli presidenttinä lopulta vain joulukuulle 1972, jolloin asevoimat syrjäytti hänet ja asetti López Arellanon uudestaan presidentiksi. López Arellanon hallinto ei onnistunut elvyttämään maan taloutta, ja tilannetta vaikeutti syyskuussa 1974 Hurrikaani Fifi, joka tappoi tuhansia ihmisiä ja tuhosi kalastuslaivaston sekä 95 prosenttia banaanisadosta. Lisäksi hallitusta syytettiin yli miljoonan dollarin lahjusten ottamisesta United Fruit Companyltä, kun banaanin vientiä koskenut vero purettiin neljä kuukautta sen voimaan astumisen jälkeen. Asevoimien johtava neuvosto vastasi syytteisiin korvaamalla huhtikuussa 1975 López Arellanon Juan Alberto Melgarilla. Melgar syrjäytettiin puolestaan 1978, kun hänen hallintoaan syytettiin korruptiosta ja asevoimia yhteyksistä huumekauppaan. Melgar ei saanut missään vaiheessa suurten maanomistajien tukea, ja asevoimat siirsi 7. syyskuuta 1978 vallan Policarpo Paz Garcían johtamalle kolmehenkiselle juntalle.


title: Hondurasin historia

text: Paz Garcían hallitus lupasi siirtää Hondurasin jälleen takaisin siviilihallintoon. Samaan aikaa Hondurasin suhteet naapurivaltoihin eivät edelleenkään olleet hyvät. El Salvadorin kanssa oli ollut sekä 1976 että 1978 pieniä rajalevottomuuksia, mutta maat tekivät lopulta rauhansopimuksen Limassa lokakuussa 1980. Hondurasin joukot olivat vanginneet Nicaraguan Anastasio Somoza Debaylen hallintoa vastaan taistelevien sandinistien johtajan Germán Pomaresin maaliskuussa 1978. Honduras ei luovuttanut Pomaresia Nicaraguaan, sillä maa ei halunnut tukea Somozan hallitusta. Toisaalta Hondurasissa pelättiin sandinistien marxilaista vaikutusta.


title: Hondurasin historia

text: Hondurasissa valittiin uusi parlamentti huhtikuussa 1980. Sillä kesti yli vuoden kirjoittaa uusi perustuslaki ja vaalilaki tulevia presidentinvaaleja varten. Maa siirtyi takaisin siviilihallintoon, kun marraskuussa 1981 Roberto Suazo Córdova valittiin uudeksi presidentiksi. Suazo Córdovasta tuli astui virkaansa tammikuussa 1982. Asevoimat piti kuitenkin edelleen tarkasti silmällä maan tapahtumia, eikä se halunnut luopua asemastaan, mistä kertoi myös kovaa linjaa kannattaneen eversti Gustavo Alvarez Martínezin nimittäminen asevoimien komentajaksi tammikuussa 1982. Asevoimat onnistuikin vuoteen 1983 mennessä tukahduttamaan maassa 1980-luvun taitteessa syntyneet pienet ja irralliset sissiliikkeet. Näyttävin sissioperaatio oli ollut MPL:n huhtikuussa 1981 yrittämä lentokonekaappaus.


title: Hondurasin historia

text: Suazo Córdovan hallinto alkoi pian pitää Nicaraguan sandinisteja uhkana, ja armeijan komentaja Álvarez kannatti kovaa linjaa sandinisteja vastaan. Hän julisti, että Honduras oli Nicaraguan kanssa ”sodassa kuolemaan asti”. Kun vasemmistolainen liikehdintä lisääntyi Hondurasissa ja armeija onnistui pysäyttämään syyskuussa 1983 vasemmistosissien tunkeutumisen Nicaraguasta Olanchon departementtiin, Álvarezin kannatus nousi sekä Hondurasissa että Yhdysvalloissa. Yhdysvalloissa Hondurasia pidettiin merkittävänä kommunismin leviämisen estämisen kannalta. Maa alkoi saadakin huomiota, sillä joulukuussa 1982 Ronald Reagan vieraili San Pedro Sulassa ja Hondurasille aseita myyvän Israelin puolustusministeri Ariel Sharon Tegucigalpassa. Yhdysvallat oli jo aiemmin nimittänyt Hondurasin-suurlähettilääksi Vietnamin sodan upseerin John Negroponten, joka puuttui melko avoimesti asemamaansa politiikkaan. Yhdysvaltain tarjoaman sotilasavun arvo nousi 3,3 miljoonasta dollarista 31,3 miljoonaan vuosina 1980–1982. Yhdysvallat alkoi kouluttaa pakolaisleireillä nicaragualaisia sandinisteja vastustavia contrasissejä ja El Salvadorin asevoimia.


title: Hondurasin historia

text: Suazo Córdovan hallinto oli melko epäitsenäinen, sillä se oli velkakriisin vuoksi täysin riippuvainen lisälainoista ja Yhdysvaltain avusta. Hallinto ei edes yrittänyt noudattaa omaa politiikkaa vaan omaksui kaikki ehdotetut rakennesopeutukset. Monet päätökset hyväksytettiin suoraan Negropontella, jolla oli neuvotteluyhteydet myös Hondurasin sotilasjohtoon. Alkuun Hondurasin saama taloudellinen tuki vaiensi Yhdysvaltain vastaiset protestit, mutta pian kymmenettuhannet osoittivat mieltään Tegucigalpassa ja San Pedro Sulassa. Armeija puolestaan kidnappasi ja murhasi satoja oppositiojohtajia. Armeijan sisäisessä vallankaappauksessa maaliskuussa 1984 Álvarez syrjäytettiin, ja uudeksi komentajaksi nimettiin Walter López Reyes. El Salvadorin joukot ajettiin pois Hondurasista elokuussa 1984.


title: Hondurasin historia

text: Hallinnon suhtautuminen contriin muuttui, ja ulkoministeri Edgardo Paz Barnica ilmoitti tammikuussa 1985, että hallitus suunnittelee contrien poisajamista. Samaan aikaan Suazo Córdova halusi seuraajakseen Oscar Mejía Arellanon, joka kuului Suazo Córdovan tavoin liberaalipuolueen rodista-nimiseen ryhmittymään, jonka oli perustanut Modesto Rodas Alvarado. Uuden perustuslain mukaan Suazo Córdova ei voinut asettua uudelleen ehdokkaaksi, mutta hänen arveltiin säilyttävän valta-asemansa Mejían avulla. Presidentti ja parlamentti ajautuivat vaalikysymyksessä riitoihin, ja lopulta armeijan sovitteluehdotuksena kaikki puolueryhmät saivat asettaa oman ehdokkaansa. Lopulta vaaleihin ilmoittautui neljä ehdokasta liberaaleista, kolme Kansallispuolueesta ja muutama pienemmistä puoleista. Eniten ääniä saaneen puolueen eniten ääniä saanut ehdokas valittaisiin presidentiksi. Voiton vei liberaalien José Azcona del Hoyo, vaikka hän saikin huomattavasti vähemmän ääniä kuin Kansallispuolueen Rafael Leonardo Callejas. Liberaalit saivat kuitenkin yhteensä enemmän ääniä.


title: Hondurasin historia

text: Iran-Contra-skandaali ravisutti Yhdysvaltoja 1986, kun paljastui, että Reaganin hallinto oli laittomasti rahoittanut Iranin asekaupoilla contrasissejä Hondurasissa. Skandaali aiheutti Hondurasissa mielenosoituksia. Hondurasin hallinto ei enää uusinut marraskuussa 1988 sotilassopimusta Yhdysvaltain kanssa, ja presidentti Azcona ilmoitti pian, että contrien on lähdettävä maasta. Lopullisesti contrat lähtivät, kun Violeta Chamorro oli 1990 valittu Nicaraguan presidentiksi.


title: Hondurasin historia

text: Hondurasin sisäpolitiikassa annettiin ihmisoikeusrikkomuksista yleinen armahdus 1987, mutta vielä 1988 Amnesty Internationalin raportti syytti asevoimia ja oikeistolaisia kuolemanpartioita lisääntyvästä väkivallasta. Vasemmistosissit salamurhasivat kenraali Alvárezin tammikuussa 1989 Tegucigalpassa.


title: Hondurasin historia

text: Nationalistipuolueen Rafael Leonardo Callejas valittiin presidentiksi ja hän aloitti kautensa tammikuussa 1990. Callejas aloitti uusliberaalin talouspolitiikan soveltamisen ja lupasi toteuttaa ankaran säästöohjelman. Hän oli luvannut pitää lempiran vakaana, mutta sen arvo romahti. Hinnat nousivat, mutta palkat pysyivät ennallaan ja hondurasilaiset köyhtyivät entisestään. Callejasin aikana 1992 Haagin kansainvälinen tuomioistuin vahvisti uuden rajan Hondurasin ja El Salvadorin välillä ja päätti näin vuodesta 1861 jatkuneen rajariidan.


title: Hondurasin historia

text:
Hondurasin budjetin alijäämä kasvoi hallitsemattomasti, ja elinkustannusten nousu ja syytökset hallituksen laajasta korruptiosta saivat äänestäjät valitsemaan liberaalipuolueen Carlos Roberto Reinan presidentiksi suurella enemmistöllä 1993. Reina julisti ”moraalisen vallankumouksen”, ja maassa alettiin tutkia 1980-luvun ihmisoikeusrikkomuksia ja korruptiota. Hän loi ensimmäisen modernin syyttäjänviraston ja otti asevoimat siviilihallintoon. Huhtikuussa 1995 yleinen asevelvollisuus lakkautettiin, ja ensimmäiset upseerit joutuivat syytteeseen ihmisoikeusrikkomuksista heinäkuussa 1995.
Liberaalien valta jatkui, kun Carlos Roberto Flores nousi presidentiksi 1998. Hän aloitti talousuudistukset ja pyrki parantamaan maan kilpailukykyä sekä turvaamaan köyhimpien kansalaisten aseman. Floresin uudistukset kävivät mahdottomiksi, kun hurrikaani Mitch iski Hondurasiin lokakuussa 1998. Flores on myöhemmin sanonut, että Mitch vei Hondurasin 50 vuotta kehityksessä taaksepäin. Hurrikaani surmasi 5 000 ihmistä ja jätti 1,5 miljoonaa kodittomaksi. Aineelliset vahingot kasvoivat lähes kolmeen miljardiin dollariin.


title: Hondurasin historia

text: Flores perusti siviilien hallitseman puolustusministeriön ja siirsi poliisin asevoimien alaisuudesta siviileille. Vuoden 2001 raportin mukaan poliisien tukemat kuolemanpartiot olivat surmanneet edellisenä vuonna yli 1000 katulasta. Samaan aikaan katuväkivalta oli lisääntymässä, kun marajengit olivat siirtyneet El Salvadorista myös Hondurasin puolelle.


title: Hondurasin historia

text: Kansallispuolueen Ricardo Maduro voitti 2001 presidentinvaalit ja aloitti kautensa 2002. Hän lupasi vähentää rikollisuutta ja taistella korruptiota vastaan. Hän laajensi jälleen poliisin ja asevoimien yhteistoimintaa ja lähetti välittömästi virkaan astuttuaan poliisien ja asevoimien yhteisyksiköt partioimaan kaduille. Maduro tuki myös vahvasti Yhdysvaltain terrorismin vastaista sotaa ja lähetti vuonna 2003 Irakin koalitioon 370 sotilasta. Honduras ratifioi Yhdysvaltain kanssa Yhdysvaltain-Keski-Amerikan vapaakauppasopimuksen (CAFTA), mistä se sai vastineeksi velkojaan anteeksi. Honduras oli myös ensimmäinen Latinalaisen Amerikan maa, joka solmi Millennium Challenge Account -sopimuksen Yhdysvaltain kanssa, ja on toistaiseksi ainoa, joka on saanut siitä apua.


title: Hondurasin historia

text: Vuonna 2003 maassa toimi kuolemanpartioita kaduilla liikkuvia rikollisjengejä vastaan.


title: Hondurasin historia

text: Liberaalien Manuel Zelaya Rosales voitti 27. marraskuuta 2005 presidentinvaalit niukasti ja astui virkaansa tammikuussa 2006. Liberaalipuolue sai myös 62 paikkaa kongressin 128:sta, eli jäi muutaman paikan päähän yksinkertaisesta enemmistöstä. Zelaya lupasi muun muassa lisää voimavaroja huumekauppaa vastaan. Hän herätti huomiota, kun hän alkoi seurata politiikassaan ja retoriikassaan Venezuelan Hugo Chávezin esimerkkiä. Hän vei Hondurasin myös vasemmistolaiseen ALBA-järjestöön. Zelaya halusi kansanäänestyksen perustuslain muutoksesta, joka olisi mahdollistanut presidentin toimikausien lisäämisen. Vaikka perustuslain muuttaminen olisi tullut voimaan vasta Zelayan kauden jälkeen, sitä käytettiin häntä vastaan, ja Hondurasin korkein oikeus sekä parlamentti määräsivät armeijan syrjäyttämään Zelayan vallasta 28. kesäkuuta 2009. Presidentti haki turvapaikkaa Costa Ricasta.


title: Hondurasin historia

text: Muu maailma on tuominnut kaappauksen ja pitää Zelayaa todellisena presidenttinä. Zelaya lupasi palata Hondurasiin, vaikka valtaapitävät uhkasivat pidättää hänet. Hän palasikin syyskuussa 2009 ja sai turvapaikan Brasilian-suurlähetystöstä. Neuvottelut Zelayan ja presidenttinä toimineen Roberto Michelettin välillä eivät tuoneet tulosta. Lokakuussa 2009 julkaistiin kysely, jonka mukaan 53 % kansasta vastusti vallankaappausta ja 60 % oli sitä mieltä, että vallan kaapanneen Michelettin tulisi siirtyä syrjään. Virallisen virkakautensa päätyttyä Zelaya poistui Brasilian-suurlähetystöstä tuhansien kannattajiensa saattelemana ja matkusti maanpakoon Dominikaaniseen tasavaltaan.


title: Hondurasin historia

text: Vallankaappauksen jälkeen Honduras menetti Maailmanpankin ja Amerikan kehityspankin tuet sekä Venezuelan ja Euroopan unionin kehitysavun. Ulkomainen tuki oli käsittänyt viidenneksen maan budjetista. Myös ulkomainen matkailu laski 70 prosenttia kaappauksen jälkeen. Marraskuussa 2009 maassa pidettiin vaalit, jotka voitti konservatiivien Pepe Lobo. Äänestysprosentti kohosi lähes 60:een. Monet Latinalaisen Amerikan maat pitivät vaaleja laittomina, mutta Yhdysvallat piti vaaleja rehellisenä ja palautti suhteensa Hondurasiin. Lobo asetti totuuskomission tutkimaan vallankaappausta palauttaaksensa maansa maineen. Totuuskomissio ilmoitti 2011, että kaappaus ja sitä edeltäneet Zelayan pyrkimykset keskittää valtaa itselleen olivat laittomia.


title: Miss You

text: Miss You on brittiläisen The Rolling Stones -yhtyeen vuonna 1978 julkaistu kappale, joka julkaistiin samana vuonna heidän albumillaan "Some Girls". Diskotyylinen kappale nosti yhtyeen takaisin popmaailman huipulle, sillä siitä muodostui yhtyeen ensimmäinen Yhdysvaltain listaykköseksi noussut single viiteen vuoteen. Järjestyksessään se oli yhtyeen kahdeksas Yhdysvaltain listaykkönen.


title: Miss You

text: ”Miss Youn” sävellys alkoi hahmottua, kun Rolling Stonesin solisti Mick Jagger soitti kappaletta El Mocambo -klubilla yhdessä muun muassa yhteistyöstään The Beatlesin kanssa tunnetun kosketinsoittaja Billy Prestonin kanssa. Tärkeään rooliin kappaleessa on nostettu myös Bill Wyman ja hänen soittama, mestarilliseksi kehuttu bassokuvionsa. Myös Charlie Wattsin rumpujensoitto on tärkeässä osassa. Ulkopuolisina muusikkoina kappaleessa ovat mukana huuliharppua soittava Sugar Blue sekä saksofonisti Mel Collins.


title: Miss You

text: New Yorkiin sijoittuvassa sanoituksessa kertojaminä yrittää päästä yli epäonnistuneesta ihmissuhteesta. Teemoina ovat rakkaus, seksi, puertoricolaiset tytöt ja yksinäisyys. Säe ”I’ve been sleeping in the hall” lienee viittaus Jaggerin silloiseen tyttöystävään, supermalli Jerry Halliin.


title: Miss You

text: Kappale julkaistiin singlenä 26. toukokuuta 1978 B-puolenaan ”Far Away Eyes”. Se palautti yhtyeen popmaailman huipulle. Yhtyeen kotimaassa Britanniassa kappale nousi listalle 3. kesäkuuta ja saavutti parhaan listasijoituksensa, kolmas, kesäkuun 17. päivänä. Listaviikkoja kertyi kaikkiaan kolmetoista. Yhdysvalloissa kappale nousi listaykköseksi ollen siellä yhtyeen kahdeksas ykkössingle. Edellinen oli ollut ”Angie” vuonna 1973.


title: Miss You

text: "Rolling Stone" -musiikkilehti valitsi ”Miss Youn” kaikkien aikojen 498:nneksi parhaaksi kappaleeksi.


title: Live & Indestructible

text: Live & Indestructible on Disturbedin Live EP Indestructible kiertueelta. Se julkaistiin vuonna 2008.


title: Minimoog

text:
Minimoog on Moog Musicin valmistama syntetisaattori. Se on yhdessä ARP 2600:n ja ARP Odysseyn kanssa kuuluisimpia analogisista syntetisaattoreista. Minimoogia valmistettiin vuosina 1970–1975 ja tuli uudelleen tuotantoon vuosiksi 1977–1981. Minimoog suunniteltiin erityisesti keikkakäyttöön, koska Moogilla oli tuohon aikaan tuotannossa vain suuria modulaarisia syntetisaattoreita, jotka eivät sopineet hyvin keikkakäyttöön.
Moog-syntetisaattoreiden luoja Bob Moog sai oikeudet Moogin nimeen 1990-luvulla ja toi Minimoogin uudelleen tuotantoon vuonna 2002. Nimi on tosin Moog Voyager, mutta se perustuu sekä ulkomuodollisesti että tekniikaltaan alkuperäiseen Minimoogiin. Syntetisaattoria kutsutaan epävirallisesti myös Minimoog Voyageriksi. Vuosina 2008–2009 valmistettiin Moog Voyager Old School -nimistä syntetisaattoria, jota tehtiin täysin alkuperäisen Minimoogin mukaan paitsi, että jotkut osat olivat uusia vastineita alkuperäisten osien ollessa mahdottomia hankkia.


title: Music As A Weapon II

text: Music As A Weapon II on Disturbedin, Taprootin, Chevellen ja Unlocon yhteinen livealbumi, joka julkaistiin vuonna 2004.


title: Nelson Acosta

text: Nelson Acosta (s. 12. kesäkuuta 1944) on uruguaylaissyntyinen, vuonna 1984 Chilen kansalaisuuden saanut jalkapallovalmentaja ja entinen keskikenttäpelaaja.


title: Nelson Acosta

text: Acosta aloitti pelaajauransa synnyinmaassaan Uruguayssa Huracán Buceon joukkueessa 1969. Uransa menestykseikkäimmät vuodet hän pelasi Club Atlético Peñarolssa 1972–1976 voittaen kolme Uruguayn mestaruutta. Chileen Acosta siirtyi kaudella 1977, kun hän edusti Everton de Viña del Maria. Hän lopetti uransa Lota Schwagerin joukkueessa vuonna 1984.Valmennusuransa Acosta aloitti 44-vuotiaana, kun hänestä tuli vuonna 1988 Club Atlético O'Higginsin päävalmentaja. Hän luotsasi seuraa vuosikymmenen taitteen ja siirtyi kaudeksi 1992 Union Españolan peräsimeen. Hän voitti kaudella 1992 Chilen cup-mestaruuden. Loppuvuodesta hän valmensi meksikolaista Cruz Azulia. Vuonna 1993 Acosta toimi lyhyen aikaa Chilen maajoukkueen päävalmentajana, kunnes palasi Union Españolaan. Toinenkin rupeama toi Acostalle Chilen cupin mestaruuden.


title: Nelson Acosta

text: Maajoukkuevalmentajaksi hän palasi 1996, kun hän korvasi espanjalaisen Xabier Azkargotan Chilen maajoukkueen peräsimessä. Toinen rupeama oli pidempi, vaikkei alku luvannutkaan hyvää. Chile jäi Copa Américassa 1997 alkulohkonsa jumboksi hävittyään kaikki ottelunsa. Luottamus Acostaan kuitenkin säilyi ja hän johdatti maan MM-lopputurnaukseen 1998. Edellisen kerran Chile oli pelannut lopputurnauksessa vuonna 1982. MM-menestys oli Copa Américaa parempaa ja Chile selvitti tiensä alkulohkostaan jatkoon, mutta hävisi ensimmäisellä pudotuspelikierroksella sittemmin MM-hopeaa saavuttaneelle Brasilialle 4–1. Acosta jatkoi maajoukkuevalmentaja ja vuoden 1999 Copa Américassa hän johdatti Chilen pronssiotteluun. Mitalit jäivät kuitenkin saamatta, kun Meksiko kukisti Acostan suojatit maalein 2–1. Acosta päätti toisen maajoukkuepestinsä Sydneyn olympialaisiin 2000, jossa hän luotsasi Chilen olympiapronssille.


title: Nelson Acosta

text: Jätettyään maajoukkuetehtävät Acosta oli pari vuotta poissa valmennustehtävistä, kunnes hänestä tuli vuonna 2002 Club de Deportes Cobreloan päävalmentaja. Hän johdatti seuran Chilen mestariksi Aperturan mestariksi 2003. Menestyskauden jälkeen hän palasi maajoukkuetehtäviin Bolivian joukkueen peräsimessä. Hän jätti kuitenkin tehtävänsä jo ennen kesän 2004 Copa Américaa ja palasi Cobreloan valmentajaksi voittaen 2004 Clausuran.


title: Nelson Acosta

text: Kolmannen kerran Acostasta tuli Chilen päävalmentaja vuonna 2005. Kokenut valmentaja ei kuitenkaan onnistunut johdattamaan joukkuettaan suureen menestykseen Copa Américassa 2007, vaan tie katkesi ensimmäisen pudotuspelikierroksen tappioon Brasilialle murskaavasti 6–1. Acosta erosi tehtävästään tappion jälkeen.


title: Nelson Acosta

text: Maajoukkuepestinsä jälkeen Acosta siirtyi Everton de Viña del Marin päävalmentajaksi. Apertura-kaudella 2008 hän johdatti seuran ensimmäiseen Chilen mestaruuteen 32 vuoteen. Tammikuussa 2011 Acosta palasi Cobreloan päävalmentajaksi luotsaten seuraa huhtikuuhun 2012 saakka. Acostan johdolla seura sijoittui Chilen mestaruussarjan Clausurassa 2011 toiseksi.


title: Nelson Acosta

text: Toukokuussa 2012 Acostasta tuli Copa Libertadoresista pudonneen ecuadorilaisseura Deportivo Quiton päävalmentaja. Hän sai potkut seurasta jo heinäkuun lopussa.


title: Indestructible in Germany

text: Indestructible in Germany on Disturbedin vuonna 2008 julkaistu live-albumi ja -DVD Saksan Indestructible-kiertueelta. Se taltioitiin 7. kesäkuuta 2008 Rock Am Ring -festivaalilla Nürburgringissa, Saksassa.


title: Last Night on Earth: Live in Tokyo

text: Last Night on Earth: Live in Tokyo on Green Dayn live EP Tokiosta 21st Century Breakdown kiertueelta. Se julkaistiin vuonna 2009.


title: Benjamin Compaoré

text: Benjamin Compaoré (s. 5. elokuuta 1987 Bar-le-Duc) on ranskalainen kolmiloikkaaja.


title: Benjamin Compaoré

text: Compaoré oli viides alle 20-vuotiaiden EM-kilpailuissa 2005 tuloksella 15,81 metriä ja voitti kultaa alle 20-vuotiaiden MM-kilpailuissa 2006 tuloksella 16,61 metriä. Seuraavan vuoden Birminghamin sisäratojen EM-kilpailuissa hän karsiutui loppukilpailusta.


title: Benjamin Compaoré

text: Barcelonan EM-kilpailuissa 2010 Compaoré oli viides tuloksella 16,99 metriä ja Daegun MM-kilpailuissa 2011 kahdeksas tuloksella 17,17 metriä. Istanbulin sisäratojen MM-kilpailuissa 2012 hän sijoittui kuudenneksi tuloksella 17,05 metriä. Lontoon olympialaisissa hän oli niin ikään kuudes tuloksella 17,08. Hän karsiutui loppukilpailusta Göteborgin EM-hallikilpailuissa 2013. Zürichin EM-kisoissa 2014 Compaoré voitti kultaa ennätyksellään 17,46. Hän voitti samana vuonna maanosien cupin ennätyksellään 17,48.


title: Benjamin Compaoré

text: Compaoré sijoittui 12:nneksi Pekingin MM-kilpailuissa 2015. Hän sai Portlandin MM-hallikilpailuissa 2016 pronssia tuloksella 17,09. Rio de Janeiron olympialaisissa hän oli kymmenes. Hän karsiutui loppukilpailusta Lontoon MM-kilpailuissa 2017.


title: Benjamin Compaoré

text: Compaorén ennätys on 17,48 metriä, jonka hän hyppäsi Marrakechissä 14. syyskuuta 2014. Sisäradoilla Compaoré on hypännyt 17,14 metriä Liévinissä 14. helmikuuta 2012. Pituushypyssä hänen ennätyksensä ovat ulkoradalla 788 ja hallissa 783 senttimetriä, jotka hän saavutti Reimsissä 8. heinäkuuta 2008 ja Aubièressa 17. helmikuuta 2013.


title: Vårnäsin silta

text: Vårnäsin silta on Vårnäs sundin ylittävä silta Kirkkonummen Piispankylässä. Nykyinen silta avattiin vuonna 2010. Aiemmin samalla paikalla sijaitsi vuonna 1948 rakennettu puinen palkkisilta, joka nimettiin museosillaksi vuonna 1982. Se purettiin huonokuntoisena vuonna 2008. Silta ja sen kautta kulkeva maantie 11 245 eli Kabanovintie yhdistävät Upinniemen ja Porkkalanniemen.


title: Vårnäsin silta

text: Vårnäs sundiin tulee makeaa vettä muutamasta joesta tai purosta sisämaasta, mutta pienen virtaaman takia siihen tulee myös merivettä Tavastfjärdenistä.


title: Vårnäsin silta

text: Vårnäsin silta on vuonna 2010 valmistunut 9-aukkoinen teräsbetoninen laattasilta, jonka kokonaispituus on 145,4 m ja ajoradan leveys 6 m. Sillan hyötyleveys on 7,5 m. Kulkukorkeus sillan alla on vähintään 2,3 m ja vapaa aukko noin 15 m. Silta on tuettu teräsbetonisilla lyöntipaaluilla sekä teräksisillä putki- ja porapaaluilla.


title: Vårnäsin silta

text: Silta sijaitsee Natura-alueen muodostavien Saltfjärdenin ja Tavastfjärdenin lintuvesien välissä herkällä maisema-alueella, minkä vuoksi se on rakenteeltaan matala kuten aikaisempi siltakin.


title: Vårnäsin silta

text: Silta avattiin liikenteelle 19. helmikuuta 2010. Sillan urakoi Insinööritoimisto Seppo Rantala Oy.


title: Vårnäsin silta

text: Uudella sillalla kuvattiin tammikuussa 2012 joitakin kohtauksia "Salattuihin elämiin", muun muassa päätösjakson 2012 kolarikohtaus.


title: Vårnäsin silta

text: Porkkalan vuokra-aikana (1944–1956) neuvostoliittolaiset olivat rakentaneet vuokra-alueen poikki Siuntiosta Porkkalanniemelle kulkevan tien. Tie oli tarkoitettu tukikohdan raskaille sotakalustokuljetuksille ja se nimettiin "Kabanovin tykkitieksi" tukikohdan komentajan, kenraaliluutnantti Sergei Kabanovin mukaan. Nykyinen Kabanovintie seuraa enimmäkseen tykkitien linjausta. Kabanovin tykkitie kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Vårnäsin silta

text: Vuodesta 1948 vuoteen 2007 Vårnäsin silta oli 139,2 metriä pitkä 82-aukkoinen puinen palkkisilta, eräs Suomen pisimpiä lajissaan. Silta oli rakennettu puupaaluille ja se oli puukantinen. Vahvarakenteinen Vårnäsin silta oli osa Kabanovin tykkitietä. Sillan rakensivat neuvostoliittolaiset sotilaat vuonna 1948. Vårnäsin silta nimettiin museosillaksi vuonna 1982.


title: Vårnäsin silta

text: Porkkalan vuokra-alue palautui Suomelle vuonna 1956, ja sen jälkeen Vårnäsin silta palveli Eestinkylän ja Piispankylän välistä liikennettä. Siltaa korjattiin vuosina 1968 ja 1981. Siltaan tehtiin myös rakenteellisia muutoksia. Sillan kunnon heiketessä sille asetettiin painorajoituksia, joista viimeinen oli 2 tonnia. Lopulta lahovauriot olivat niin vakavia, että silta jouduttiin sulkemaan ajoneuvoliikenteeltä 18. syyskuuta 2007. Suljetun sillan pohjoispuolelle rakennettiin varasillaksi Uudenmaan Prikaatin ja YIT:n yhteisvoimin teräksinen ponttonisilta, jonka kantavuus oli 20 tonnia. Varasilta avattiin liikenteelle 30. lokakuuta 2007. Vanha Vårnäsin silta purettiin syksyllä 2008 ja uusi silta rakennettiin sen paikalle. Ponttoonisilta oli käytössä purku- ja rakennustöiden ajan.


title: Yhdystie 1930

text: Yhdystie 1930 on tie joka kulkee Naantalin Hellemaalta Mynämäelle. Tien pituus on 34 kilometriä.


title: Yhdystie 1930

text: Tie saa alkunsa Seututien 189 risteyksestä Hellemaalta, ensin tie kulkee Hellemaan taajaman läpi jota se halkoo noin kilometrin verran jonka mentyä se kohtaa Taattistenjärventien risteyksen, sitten tie sivuaa Taattistenjärven koillisrantoja noin 200 metrin verran, sen jälkeen tie jatkuu noin kilometrin verran jonka mentyä se ohittaa Horjan alueen, sieltä tie jatkuu toisen kilometrin verran jonka jälkeen se kohtaa Merimaskun jossa se ylittää Kirkonsalmen sillan, sitten tie jatkuu loivia mutkia tehden noin 2 kilometrin verran jonka mentyä se kohtaa Merimaskuntien risteyksen ja ennen tien saapumista siihen risteykseen se tekee mutkan länteen päin, risteyksen ohituksen jälkeen tie jatkuu noin 2 kilometriä jonka mentyä se saapuu Rauduisten alueelle jossa se kohtaa Velkualle menevän Yhdystien 1931 risteyksen jossa tie tekee samalla käännöksen pohjoiseen päin, sitten tie jatkuu loivasti mutkittelevana tienä ja ohittaa Merijärven sen länsipuolelta, sitten tie jatkuu noin 3 kilometriä jonka jälkeen se kohtaa taas Merimaskuntien, sieltä tie puolestaan jatkuu noin kilometrin verran jonka mentyä se kohtaa Mannan alueen, sitten tie jatkuu noin 2 kilometriä jonka jälkeen se saapuu Askaisten kuntakeskukseen, siellä tie myös kohtaa Lemuun menevän Yhdystien 1900 risteyksen, kuntakeskuksen ohituksen jälkeen tie jatkuu noin 4 kilometriä jonka jälkeen se saapuu Uhluun jossa se ohittaa samalla Lehtistentien risteyksen, sen jälkeen tie jatkuu kilometrin verran loivia mutkia tehden jonka mentyä se kohtaa Seututien 192 risteyksen, sen jälkeen tie jatkuu noin kilometrin verran jonka jälkeen se kohtaa Yhdystien 1914 risteyksen jonka jälkeen tie kohtaa melkein heti Mietoisten kuntakeskukseen menevän Kirkkotien risteyksen, sitten tie jatkuu noin kaksi ja puoli kilometriä melko mutkittelevana tienä jonka jälkeen se saapuu Raukan asutusalueelle jonka se halkoo melko mutkittelevana tienä ja ohittaa samalla Kurinantien ja Vallaistentien risteykset, Raukan ohituksen jälkeen tie jatkuu noin puoli kilometriä jonka mentyä se ylittää Uudenkaupungin radan tasoylikäytävänä ja saapuu välittömästi sen jälkeen Mynämäen Asemanseudulle, Mynämäen Asemanseudun jälkeen tie ohittaa melkein heti Kintikkalan asuinalueen, sitten tie jatkuu noin puolitoista kilometriä melko suorana tienä jonka jälkeen se saapuu Mynämäen Tursunperälle jossa se samalla ohittaa Vanhan Turuntien ja Keskuskadun risteyksen josta myös risteää Mynämäen keskustasta alkunsa saava Yhdystie 1933, sitten tie sivuaa erittäin suorana tienä Kivistön kaupunginosan sen pohjoisreunaa myöten noin puolen kilometrin verran jonka jälkeen se saapuu päätepisteeseensä, eli Valtatien 8 ja E8:n risteykseen.


title: Awesome as Fuck

text: Awesome as Fuck on Green Dayn livealbumi ja DVD 21st Century Breakdown -kiertueelta. DVD on Tokiosta ja bonuskappale Cigarettes and Valentines on Phoenixista, Arizonasta. Levyllä on uusi kappale: Cigarettes and Valentines.


title: Jyrki Aho

text: Jyrki Antero Aho (s. 24. heinäkuuta 1974 Jyväskylä) on entinen jääkiekkoilija ja nykyinen jääkiekkovalmentaja. Vuoden 2018 huhtikuussa hänet palkattiin kiinalaiseen Kunlun Red Stariin apuvalmentajaksi ja Kiinan maajoukkueen päävalmentajaksi vuoden 2019 MM-kisoihin.


title: Jyrki Aho

text: Hän aloitti valmentajauransa Espoossa 2000-luvun alussa työskentelemällä kolme vuotta valmennuspäällikkönä ja juniorivalmentajana Espoon Bluesissa ja Espoon Kiekkoseurassa. Hän toimi Mikkelin Jukureissa kaudella 2004–2005 Risto Dufvan apuvalmentajana, jolloin Jukurit sijoittui neljänneksi. Seuraavalla kaudella Jukurit voitti mestaruuden Ahon toimiessa Dufvan apuvalmentajana. Kaudeksi 2006–2007 Aho siirtyi Saksaan Adler Mannheimin alle 18-vuotiaiden kakkosvalmentajaksi. Seuraavalla kaudella Aho palasi Suomeen ja kotikaupunkiinsa JYPin kakkosvalmentajaksi, kun JYP oli pestannut huhtikuussa 2007 Dufvan uudeksi päävalmentajakseen.


title: Jyrki Aho

text: Ensimmäisellä kaudella JYP putosi puolivälierissä hävittyään Tapparalle. Kaudella 2008–2009 JYP voitti seurahistoriansa ensimmäisen Suomen mestaruutensa. Seuraavalla kaudella JYP aloitti surkeasti mutta nousi lopulta runkosarjan voittajaksi. Välierissä se kuitenkin putosi TPS:lle mutta voitti pronssiottelussa KalPan. Kaudella 2010–2011 JYP teki uuden piste-ennätyksen runkosarjassa, mutta pudotuspeleissä se hävisi välierissä Bluesille ja pronssiottelussa Lukolle. Seuraavalla kaudella Dufva ja JYP ilmoittivat kahden ottelun jälkeen purkaneensa kevääseen 2014 asti ulottuneen sopimuksensa yhteisymmärryksessä, ja näin Aho nousi JYPin päävalmentajaksi syksyllä 2011. Aho valmensi ensimmäisellä päävalmentajakaudellaan JYPin Suomen mestariksi. Toisella kaudella tuloksena oli pronssimitali.


title: Jyrki Aho

text: Aho siirtyi JYP:stä Bluesin päävalmentajaksi kahden vuoden sopimuksella alkaen kaudesta 2013–2014. . Ahon ensimmäisellä kaudella Blues selviytyi runkosarjassa kuudenneksi ja näin ollen puolivälieriin, jossa kärsi tappion Lukolle otteluvoitoin 4–3. Seuraavalla kaudella Bluesin runkosarjasijoitus parantui yhdellä, mutta joukkue putosi puolivälierissä tulevalle pronssimitalistille JYPille otteluvoitoin 4–0. Ahon viimeinen kausi Bluesin päävalmentajana oli kerrassaan haastava konkurssiuhan ja pelaajien pakkomyyntien johdosta. Kauden mittaan huimasti nuorentunut joukkue jäi sarjassa viimeiseksi. Kauden päätteeksi Blues ajautui konkurssiin ja joutui luopumaan liigapaikastaan.


title: Jyrki Aho

text: Porin Ässät julkaisi maaliskuun 2016 lopussa Ahon aloittavan Ässien päävalmentajana kaksivuotisella sopimuksella. Ahon valmennusryhmään kuuluvat valmentajat Mikael Kotkaniemi, Petteri Niittynen sekä maalivahtivalmentaja Jaakko Rosendahl.


title: Jyrki Aho

text: Aho toimi jääkiekon SM-liigajoukkue Porin Ässien päävalmentajana kaudesta 2016–2017 tammikuuhun 2018.


title: Jyrki Aho

text: Pelaajaurallaan Aho edusti vuosina 1995–2000 kolmea seuraa Suomen kolmanneksi korkeimmalla sarjatasolla.


title: Osumiliitti

text: Osumiliitti on erittäin harvinainen hydraatti-kalium-natrium-rauta-alumiini -silikaattimineraali. Osumiliitti on osa milariittiryhmää, joka tunnetaan myös milariitti-osumiliitti -ryhmänä. Ryhmä kuuluu syklosilikaatteihin.


title: Osumiliitti

text: Osumiliitin kemiallinen koostumus on (K,Na)(Fe,Mg)(Al,Fe)(Si,Al)O·HO. Sillä on voimakas pleokroismi ja tyypillinen väritys on joko sininen, musta, ruskea tai harmaa; ja sillä on lasikiilto. Osumiliitin kovuus Mohsin asteikolla on 5–6. Osumiliitin kidejärjestelmä on heksagoninen.


title: Osumiliitti

text: Osumiliittia löydettiin ensimmäisenä vulkaanisista kivistä läheltä Osumia, Japanissa. Sitä luultiin aluksi kordieriitiksi samanlaisen värityksen vuoksi. Sitä voidaan löytää metamorfisista kivistä ja ksenoliiteista.


title: Osumiliitti

text: Osumiliittia on myös löydetty Obsidan Cliffsistä Oregonista; Sardiniasta Italiasta; Kagoshimasta ja Yamanashista Japanista; ja Eifelin alueelta Saksasta.


title: Arripit

text: Arripit (Arripidae, joskus myös Arripididae) on ahvenkaloihin kuuluva kalaheimo. Heimon lajeja tavataan Australian ja Uuden-Seelannin lähistöltä.


title: Arripit

text: Arripien heimoon kuuluu yhdessä suvussa lähteestä riippuen 2–4 lajia. Lajeja ovat arripi ("Arripis trutta"), siniarripi ("Arripis xylabion"), täpläarripi ("Arripis truttacea") ja viherarripi ("Arripis georgianus"). Ruumiinmuodoltaan lajit ovat pitkulaisia tai ovaalinmuotoisia. Arripien selkäevä on hyvin pitkä ja pyrstöevä voimakkaasti haarautunut. Väriltään arripit ovat usein oliivinvihreitä tai metallinharmaita ja kylkien yläosassa on tummia täpliä. Lajien evät ovat usein kirkkaan keltaiset. Arripit ovat melko kookkaita kaloja ja arripi saavuttaa usein yli 5 kg:n painon.


title: Arripit

text: Arripilajeja tavataan merialueilta Australian ja Uuden-Seelannin rannikon läheisyydestä ja toisinaan myös murtovesialueilta. Arripit ovat petokaloja. Eräät lajit ovat taloudellisesti merkittäviä kalastuksen kohteita.


title: Olympic Australis

text: Olympic Australis on vuonna 1956 löytynyt maailman suurin ja kallein opaali. Se löydettiin Eight Milen opaalilouhoksesta Coober Pedysta, Etelä-Australiasta.


title: Olympic Australis

text: Kaivostyöntekijä joka löysi opaalin, kertoo löytäneensä sen 10 metrin syvyydestä. Kunnioituksena olympialaisille jotka pidettiin samaan aikaan Melbournessa, kivi nimitettiin Olympic Australisiksi.


title: Olympic Australis

text: Tämä hyvin epätyypillinen opaali on 99 % jalo-opaalia, ja loput 1 % kivestä on ympäröivää kiviainesta ja maata. Opaalin paino on 17 000 karaattia (3 450 grammaa); se on 280 mm pitkä, 120 mm korkea ja 115 mm leveä. Se on arvioitu 2,5 miljoonan australian dollarin arvoiseksi.


title: Olympic Australis

text: Kiven puhtauden vuoksi on laskettu että siitä voitaisiin leikata yhteensä 7 000 karaattia jalokiveä. Kuitenkin kiven ainutlaatuisuuden vuoksi opaali on päätetty säilyttää sellaisenaan.


title: Olympic Australis

text: Olympic Australisista on kirjoitettu artikkeleita ympäri maailman, ja se on ollut esillä useissa Australiaan liittyvissä näyttelyissä.


title: Olympic Australis

text: Opaalia säilytetään erityisessä suojaholvissa Altmann & Cherny's showroomissa, Melbournessa, ja sitä voi käydä vapaasti katselemassa museon aukioloaikoina.


title: Webbie

text: Webster Gradney, Jr. (s. 6. syyskuuta 1985 Baton Rouge, Louisiana, Yhdysvallat), taiteilijanimeltään Webbie, on yhdysvaltalainen rap-artisti. Hän alkoi kirjoittaa riimejä jo viisivuotiaana. Webbien äiti kuoli kun hän oli yhdeksänvuotias, joten hänen isoäitinsä ja isänsä kasvattivat hänet.


title: STS-48

text: STS-48 oli Nasan 43. avaruussukkulalento ja avaruussukkula "Discoveryn" 13. lento. Discovery kuljetti lennolla yläilmakehää tutkivan UARS-tutkimussatelliitin Maata kiertävälle radalle pääasiallisena hyötykuormanaan.


title: STS-48

text: Lento laukaistiin 12. syyskuuta 1991 Kennedyn avaruuskeskuksesta Floridasta. Discoveryn miehistö saattoi UARS:n Maata kiertävälle radalle kolmantena lentopäivänään 563 kilometrin korkeudessa, suoritti tieteellisiä kokeita ja laukaisi myös muita satelliitteja. Sukkula laskeutui Maahan 18. syyskuuta 1991. Sään vuoksi laskeuduttiin Edwardsin lentotukikohtaan.


title: STS-48

text: Lennolla testattiin ensimmäistä kertaa digitaalista still-kameraa avaruudessa (modifioitu Nikon F4).


title: STS-48

text: UARS:n tehtävänä oli tutkia ihmisen vaikutusta ilmakehään ja otsonikerrokseen. UARS oli ensimmäinen merkittävä osa Nasan monivuotista maailmanlaajuista Mission to Planet Earth -tutkimusohjelmaa, mikä käytti maanpäällisiä, lentokoneisiin sekä avaruuteen sijoitettuja mittalaitteita tutkiakseen Maata kokonaisena ekologisena järjestelmänä. UARS:n alkuperäistä 18 kuukautta kestävää tutkimusohjelmaa jatkettiin toistuvasti. UARS lopetti toimintansa 14 vuoden käytön jälkeen. UARS tuhoutui Maan ilmakehässä 24. syyskuuta 2011.


title: Otto Moilanen

text: Otto Moilanen (s. 12. huhtikuuta 1979) on suomalainen salibandyn pelaaja. Hyökkääjänä pelaava Moilanen pelaa kaudella 2011–2012 sveitsiläisessä Grasshopper Club Zürichissä. Ennen siirtymistään Sveitsiin Moilanen pelasi Suomessa Josbassa, Tapanilan Erässä sekä NST:ssä. Moilanen on urallaan edustanut myös yhden kauden ruotsalaista Storvreta IBK:ta.


title: Otto Moilanen

text: Moilanen on toiminut myös valmentajana sveitsiläisessä Lok Reinachissa sekä pelaajavalmentajana niin ikään sveitsiläisessä UHC Thunissa.


title: Parkun kartano

text: Parkun kartano on Rantasalmella sijaitseva kartano. Sen vaiheita tunnetaan 1600-luvulta alkean, jolloin tilalla asui luutnantti Hans Wolframsdorf. Sen jälkeen omistushistoria tunnetaan vuoteen 1859, jolloin omistajat myivät tilan ja siihen tiiviisti liittyvän Kurkelan kartanon eri ostajille. Myöhemmistä omistajista tiedetään 1990-luvun vaihteessa omistajaksi tulleet Markku ja Margareta Peterzens, jotka pitävät tilalla aamiaismajoitusta.


title: Parkun kartano

text: Tilan päärakennus on 1700-luvulta. Siihen on 1800-luvulla liitetty kuisti. Tila on ajoittain ollut asumaton ja rakennukset ovat päässeet rapistumaan, siksi niitä on jouduttu kunnostamaan laajemmin.


title: Gerard Deulofeu

text: Gerard Deulofeu Lázaro (s. 13. maaliskuuta 1994 Riudarenes, Katalonia, Espanja) on espanjalainen jalkapalloilija, joka edustaa Englannin Valioliigassa pelaavaa Watfordia lainalla Barcelonasta. Deulofeu on pelipaikaltaan hyökkääjä.


title: Gerard Deulofeu

text: Deulofeu liittyi FC Barcelonan junioriakatemiaan yhdeksänvuotiaana. Hän pelasi seuran ikäkausijoukkueissa kahdeksan vuotta. Ensiesiintymisensä aikuisten tasolla Deulofeu teki 2. maaliskuuta 2011 Barcelona B:n paidassa ottelussa Córdobaa vastaan. Deulofeu otettiin kentälle Edu Oriolin tilalle 75. minuutilla 4–1 voittoon päättyneessä ottelussa.


title: Gerard Deulofeu

text: Kaudella 2011–2012 Deulofeu pelaa vakituisesti Barcelona B:ssä. Ensimmäisen maalinsa ammattilaisottelussa hän teki 16. syyskuuta 2011 tappiollisessa ottelussa Hérculesia vastaan.


title: Gerard Deulofeu

text: 29. lokakuuta 2011 Deulofeu pelasi ensimmäisen ottelunsa FC Barcelonan ykkösjoukkueessa tullessaan kentälle David Villan tilalle ottelussa Mallorcaa vastaan.


title: Gerard Deulofeu

text: Deulofeu on pelannut kymmeniä otteluita Espanjan nuorisomaajoukkueissa. Hän kuului vuoden 2011 alle 19-vuotiaiden Euroopan-mestaruuden voittaneeseen Espanjan joukkueeseen.


title: Gerard Deulofeu

text: "Päivitetty 17. syyskuuta 2011"


title: Gerard Deulofeu

text: Espanjan alle 19-vuotiaat


title: Christ Church Cathedral (Indianapolis)

text: Christ Church Cathedral on episkopaalinen katedraali Indianapolisin kaupungissa Indianan osavaltiossa Yhdysvalloissa. Alkuperäinen kirkko rakennettiin vuosina 1837-38. Nykyisen kirkon rakennustyöt aloitettiin vuonna 1857 ja ensimmäinen jumalanpalvelus pidettiin uudessa kirkossa toukokuussa 1859. Nykyinen Christ Church Cathedralin arkkitehtuuri edustaa edeltäjänsä tapaan uusgotiikkaa. Kirkon arkkitehtina toimi William Tinsley, joka oli ennen katedraalia suunnitellut muun muassa Butlerin yliopiston rakennuksia. Kirkko pääsi vuonna 1973 National Register of Historic Places -rekisteriin.


title: Trina

text: Katrina Laverne Taylor (s. 3. joulukuuta 1978), taiteilijanimeltään Trina, on yhdysvaltalainen rap-artisti ja malli Floridan Miamista. Hänen äitinsä on taustaltaan afro-bahamalainen ja hänen isänsä dominikaanilainen.


title: Trina

text: Ensimmäinen kappale, jolla Trina esiintyi, oli Trick Daddyn ”Nann Nigga” vuonna 1998. Trinan ensimmäinen albumi "Da Baddest Bitch" julkaistiin 21. maaliskuuta 2000.


title: Trina

text: Trina äänitti Missy Elliottin kanssa toista albumiaan vuodesta 2000 vuoteen 2002. "Diamond Princess" julkaistiin kesällä 2002. Levyltä julkaistiin kolme singleä.


title: Nojamaan kartano

text: Nojamaan kartano on Savonlinnan Säämingissä Nojanmaan kaupunginosassa sijaitseva tila. Tilan historia yltää ainakin vuoteen 1541, josta alkaen omistajat on kaiverrettu talon pihalla olevaan kivipaateen. Kartanon nimi tulee aluetta aikoinaan asuttaneesta Nojoisten suvusta. Ensimmäisiin omistajiin on kuulunut Snickaren suku, joiden nimestä on käytetty suomalaistettua muotoa Nikkari. Heistä ensimmäinen, Ollinpoika Nikkari toimi kruunun virkamiehenä Olavinlinnassa. Tilan omistaa nykyisin Tapani Niemelä.


title: Nojamaan kartano

text: Tilan vanhin rakennus on viinikellari, joka on rakennettu samoihin aikoihin kuin Olavinlinna. Kartanoon on parhaimmillaan kuulunut maata 1 500 hehtaaria. Nykyisin sen laajuus on 550 hehtaaria. Ympäristö on suojeltu rakennuslailla.


title: Segunda Divisiónin kausi 2011–2012

text: Segunda Divisiónin kausi 2011–2012 oli Espanjan jalkapallon toiseksi korkeimman sarjatason Segunda Divisiónin 81. kausi. Kausi alkoi 26. elokuuta 2011 ja päättyi nousukarsinnan toiseen loppuotteluun 16. kesäkuuta 2012, jolloin Valladolid pelasi Alcorcónin kanssa 1–1-tasapelin ja nousi näin seuraavaksi kaudeksi Primera Divisióniin voitettuaan 13. kesäkuuta 2012 pelatun ensimmäisen loppuottelun 1–0. Valladolidin lisäksi Primera Divisióniin nousivat sarjan voittanut Deportivo La Coruña ja toiseksi sijoittunut Celta Vigo.


title: Lil’ Keke

text: Marcus Lakee Edwards (s. 29. maaliskuuta 1976), taiteilijanimeltään Lil’ Keke, on yhdysvaltalainen rap-artisti Texasin Houstonista. Hän on Screwed Up Clickin alkuperäinen jäsen.


title: Kannanvaihto

text: Kannanvaihto tarkoittaa lineaarialgebrassa siirtymistä vektoriavaruuden kannasta toiseen. Kannanvaihto muuttaa vektorien koordinaatteja ja lineaarikuvausten matriiseja. Kannanvaihdon hyödyllisyys tulee esille silloin, kun laskutoimitukset yksinkertaistuvat kannasta toiseen siirryttäessä.


title: Kannanvaihto

text: Kannanvaihtomatriisi on yksikäsitteinen ja säännöllinen neliömatriisi, joka muuttaa vektorien koordinaatit vanhan kannan suhteen ilmaistuista koordinaateista uuden kannan mukaisiksi.


title: Kannanvaihto

text: Olkoot formula_1 ja formula_2 vektoriavaruuden V kaksi kantaa. Kannanvaihtomatriisi kannasta S kantaan T on nxn-matriisi, jonka sarakkeina on kannan S vektoreiden koordinaattivektorit kannan T suhteen ja josta käytetään merkintää M(T←S). Kaikille vektoriavaruuden V vektoreille formula_3 pätee formula_4=M(T←S)formula_5, missä formula_4 on vektorin formula_3 koordinaattivektorin kannan T suhteen ja formula_5 vektorin formula_3 koordinaattivektorin kannan S suhteen.


title: Kannanvaihto

text: Kannanvaihtomatriisin M(T←S) saa määritettyä muuntamalla matriisin [M(E←T)|M(E←S)] redusoituun porrasmuotoon [I|A], missä formula_10 on vektoriavaruuden luonnollinen kanta. Tällöin A=M(T←S).


title: Kannanvaihto

text: Olkoon formula_11 vektoriavaruuden R luonnollinen kanta ja olkoon formula_12 vektoriavaruuden R toinen kanta, jossa formula_13, formula_14 ja formula_15. Tässä tapauksessa kannanvaihtomatriisi M(E←S) on helppo muodostaa, koska kannan S vektorien koordinaattivektorit kannan E suhteen ovat suoraan kannan S vektorit. Sama pätee aina luonnolliseen kantaan siirtyessä. Nyt siis


title: Kannanvaihto

text:
Olkoot formula_17 ja formula_18 vektoriavaruuden R kantoja, joille formula_19, formula_20, formula_21 ja formula_22. Olkoon lisäksi formula_23. Määritetään kannanvaihtomatriisi M(T←S) muuntamalla matriisi formula_24
redusoituun porrasmuotoon formula_25. Tällöin M(T←S)=formula_26. Vektorin formula_27 koordinaattivektoriksi kannan S suhteen saadaan laskemalla formula_28. Lasketaan vektorin formula_27 koordinaattivektori kannan T suhteen kannanvaihtomatriisin M(T←S) avulla. Saadaan


title: Kalifornianrulla

text: Kalifornianrulla on sushirulla (makizushi), joka sisältää kurkkua, rapua tai rapujäljitelmää ja avokadoa. Viimeksi mainitun sijasta voidaan käyttää myös mangoa, ja rapujäljitelmän tilalla on joskus rapusalaatti. Kalifornianrullat tehdään yleensä nurin päin (uramaki), eli nori ympäröi täytteitä sisäpuolella ja riisi on jätetty ulkopuolelle. Rullan pinnalla on usein seesaminsiemeniä tai tobikoa.


title: Kalifornianrulla

text: Kalifornianrullia alettiin valmistaa Los Angelesissa 1960- tai 1970-luvulla. Idea lähti kehittymään Tokyo Kaikan -nimisen ravintolan kokin Ichiro Mashitan päätöksestä alkaa käyttää sushissa avokadoa tonnikalan sijasta. Kalifornianrulla on edistänyt sushin nousemista suosioon eri puolilla maailmaa; se on myös inspiroinut sushikokkeja eri maissa luomaan uudenlaisia fuusioruokia. Kalifornianrulla rohkaisi amerikkalaisia tutustumaan myös länsimaalaisesta näkökulmasta eksoottisempiin sushivaihtoehtoihin.


title: Kalifornianrulla

text: Kalifornianrulla on saavuttanut suosiota myös Japanissa, jossa sen nimi on käännetty kashu-makiksi.


title: Carlos Roberto Flores

text:
Carlos Roberto Flores Facussé (s. 10. maaliskuuta 1950) on hondurasilainen poliitikko, joka edustaa Hondurasin liberaalipuoluetta (PLH). Hän toimi maansa presidenttinä vuosina 1998–2002.
Hän aloitti talousuudistukset ja pyrki parantamaan maan kilpailukykyä sekä turvaamaan maan köyhimpien kansalaisten aseman. Flores perusti siviilien hallitseman puolustusministeriön ja siirsi poliisin asevoimien alaisuudesta siviileille.


title: Carlos Roberto Reina

text: Carlos Roberto Reina Idiáquez (13. maaliskuuta 1926 – 19. elokuuta 2003) oli hondurasilainen poliitikko, joka edusti Hondurasin liberaalipuoluetta (PLH). Hän toimi maansa presidenttinä vuosina 1994–1998.


title: Carlos Roberto Reina

text: Reina oli lakimiehen poika ja opiskeli oikeustiedettä Hondurasin kansallisessa yliopistossa. Hän täydensi opintojaan Euroopassa Cambridgen ja Sorbonnen yliopistoissa. 27-vuotiaana hän oli nuoriso-oikeuden tuomari ja tutustui näin katulapsien tilanteeseen. Reinan presidenttikaudella alettiin tutkia 1980-luvun ihmisoikeusrikkomuksia ja korruptiota.


title: Carlos Roberto Reina

text: Reina oli poliittisesti aktiivinen jo teini-ikäisenä ja joutui vuonna 1944 kuudeksi kuukaudeksi vankilaan osoitettuaan mieltään Tiburcio Carías Andinon hallintoa vastaan. Hän oli poliittisena vankina myös vuosina 1963 ja 1968 sotilashallinnon aikana. Siviiliammatiltaan Reina oli oikeustieteen professori ja sanomalehden kustantaja. Hänet valittiin parlamenttiin vuonna 1965 ja presidentiksi 1993. Vaalikampanjassaan hän lupasi puhdistaa maan korruptiosta ja pienentää armeijan roolia. Hän lopetti pakollisen asepalveluksen, mikä auttoi maata pois pitkään jatkuneesta armeijan sekaantumisesta politiikkaan. Vuonna 1996 hänen taloaan pommitettiin.


title: Carlos Roberto Reina

text: Perheen mukaan Reina teki itsemurhan elokuussa 2003 usean viikon sairastelun jälkeen.


title: Suolaista sadetta

text: Suolaista sadetta on suomirockyhtye Eppu Normaalin "Sadan vuoden päästäkin" -albumin kappale, joka julkaistiin singlenä 23. huhtikuuta 2004. Kappaleen on säveltänyt yhtyeen kitaristi Mikko ”Pantse” Syrjä, ja sanat on tehnyt yhtyeen laulaja Martti Syrjä. Single päätti yhtyeen 11 vuoden mittaisen levytystauon, sillä uutta materiaalia oli kuultu viimeksi vuonna 1993 julkaistulla "Studio Etana" -albumilla.


title: Suolaista sadetta

text: ”Suolaista sadetta” debytoi Suomen virallisen singlelistan kakkossijalla, jolla se myös pysyi yhteensä 11 viikkoa. Yhteensä single oli listalla 13 viikon ajan


title: Suolaista sadetta

text: ”Suolaista sadetta” -kappaleesta kuvattiin myös Eppu Normaalin historian ensimmäinen musiikkivideo, jonka ohjasi Petri Kyttilä. Kappale oli mukana yhtyeen 29. lokakuuta 2004 julkaistulla "Sadan vuoden päästäkin" -studioalbumilla, jonka promootiotarkoitukseen single alun perin myös julkaistiin. Kappale on mukana myös elokuvassa "Vares - yksityisetsivä". ”Suolaista sadetta” -singleä seurasivat albumilta myös kolme muuta singlejulkaisua: ”Ei sankariainesta”, ”Sadan vuoden päästäkin” ja ”Olin vain tuuli”.


title: Luettelo kasvilahkoista

text: Luettelo kasvilahkoista fylogeneettisessä systematiikassa. Luettelossa ei ole huomioitu sukupuuttoon kuolleita kehityslinjoja eikä sukulaissuhteiltaan epävarmoja heimoja.


title: Luettelo kasvilahkoista

text: Uusimmassa APG:n järjestelmässä tunnistetut koppisiemenislahkot:


title: Parabeenit

text: Parabeenit ovat fenolijohdannaisten ryhmään kuuluvia orgaanisia yhdisteitä, jotka ovat parahydroksibentsoehapon eli p-hydroksibentsoehapon (CHO) estereitä. Parabeeneissa yhdisteen runkoon on liittynyt alkyyliryhmä.


title: Parabeenit

text: Parabeeneja käytetään kosmetiikkatuotteissa kuten shampoissa, hiusgeeleissä, kosteusvoiteissa ja partavaahdoissa sekä lääketeollisuuden tuotteissa että elintarvikkeissa säilöntäaineina.


title: Parabeenit

text: Parabeenien kertyminen ihmiskehoon on aiheuttanut huolta, se käyttäytyy kehossa mahdollisesti naishormoni estrogeenin kaltaisesti ja siten häiritsevän hormonitoimintaa.


title: Parabeenit

text:
Kosmetiikkaa säädellään tiukalla lainsäädännöllä, jonka perusta on tuotteiden turvallisuus. Valitettavasti markkinoilla liikkuu paljon väärää tietoa parabeeneistä ja niiden vaikutuksista ihmisten terveyteen. Parabeenit saattavat aiheuttaa kosketusallergiaa. Parabeeneilla on lievä estrogeeninen vaikutus ja ne saattavat lisätä rintasyövän riskiä. Iholla kosteusvoiteiden parabeenit saattavat voimistaa UV-B-säteilyn haittavaikutuksia. Lisääntymiskyvylle haitallisia ftalaatteja käytetään kosmetiikassa vain satunnaisesti.
Viime vuosina lähinnä kuluttajien epäilyt parabeenien aiheuttamista hormonivaikutuksista ovat saaneet valmistajat vähentämään niiden käyttöä kosmetiikkatuotteissa. Osa kosmetiikkavalmistajista kokee saavansa merkittävää markkinaetua korvatessaan parabeenit vähemmän haitallisilla säilöntäaineilla.


title: Parabeenit

text: Kosmetiikkatuotteiden pakkausmerkinnöissä pitää olla tuotteen ainesosaluettelo, jossa luetellaan kaikki tuotteen sisältämät ainesosat. Parabeenit merkitään luetteloissa sanoilla: methylparaben E218 , ethylparaben E214, butylparaben ja propylparaben E216 jne.


title: Parabeenit

text: Parabeeneja on löydetty ihmisten virtsasta. Vuonna 2015 julkaistussa tutkimuksessa parabeenien on todettu kertyvän merinisäkkäisiin. Yhdysvaltojen rannikkovesiltä Floridassa, Kaliforniassa, Washingtonissa ja Alaskassa kerätyissä näytteissä kaikissa havaittiin metyyliparabeenin aineenvaihduntatuotetta 4-hydroksibentsoehappoa. Joistain näytteistä löytyi myös metyyliparabeenia.


title: Rafael Leonardo Callejas

text: Rafael Leonardo Callejas Romero (s. 14. marraskuuta 1943) on hondurasilainen poliitikko, joka edustaa Hondurasin kansallispuoluetta (PNH). Hän toimi maansa presidenttinä vuosina 1990–1994.


title: Rafael Leonardo Callejas

text: Callejasin hallinnon loppupuolella valtion velka kasvoi rajusti. Elinkustannusten nousu ja korruptio saivat kansan äänestämään muutoksen puolesta, ja seuraavaksi presidentiksi valittiin liberaalien Carlos Roberto Reina.


title: Huurre Group

text: Huurre Group on suomalainen kylmälaitteiden valmistaja. Huurteella on tehdas Ylöjärvellä ja pääkonttori Vantaalla.


title: Huurre Group

text: Huurre Groupin tytäryhtiö Porkka Group valmistaa kylmäkaappeja, kylmähuoneita, lääke ja laboratoriokaappeja sekä tarjoilukalusteita.


title: Huurre Group

text: Huurteen perusti vuorineuvos Paavo V. Suominen yhden miehen yritykseksi vuonna 1946, kun Elinkeinotoiminnan säännöstelytoimikunta antoi hänelle luvan perustaa jäähdytyslaitteiden huoltoliike Tampereelle, ensimmäisenä Helsingin ulkopuolelle. Yritys aloitti Suomisen perheen kylpyhuoneessa. Pian yhtiö valmisti huippumoderneja irtomaidon myyntipöytiä ja lihatuotteiden kylmälasikoita ruokakauppoihin. Vientitoiminta alkoi jo 1950-luvun lopulla Neuvostoliittoon ja Ruotsiin.


title: Huurre Group

text: Vuonna 1961 käynnistyi tehdas Ylöjärvellä. Kaupan ja teollisuuden kylmätilojen ohella tuotevalikoimaan tulivat mukaan 1970-luvun lopulla kotikylmiöt. Huurre kansainvälistyi ja laajensi kokonaisiin projektitoimituksiin rakentaen eri puolille maailmaa muun muassa teurastamoja, siipikarjan käsittelylaitoksia ja kalanjalostamoja.


title: Huurre Group

text: Huurre Clean Room Oy syntyi puhdastilojen suunnittelua ja rakentamista varten.


title: Gráinne

text: Gráinne on Irlannin Fenian-tarustossa kuningas Cormac mac Airtin tytär ja soturijoukko Fiannan jo ikääntyneen johtohahmon Finn mac Cumhaillilin kihlattu.


title: Gráinne

text: Hääjuhlissa Gráinne kohtaa Fiannaan kuuluvan nuorukaisen Diarmaidin ja rakastuu tähän. Gráinne lähestyy Diarmaidia, mutta tämä torjuu tytön, sillä hänet on luvattu Finnille. Gráinne langettaa kuitenkin Diarmaidin ylle maagisen valan, "geis"in, jonka mukaan nuorukaisen on vietävä hänet pois Tarasta. Diarmaidin kumppanit vakuuttavat, että geis sitoo häntä lujemmin kuin Finnille vannottu uskollisuusvala. Sen jälkeen Diarmaid ja Gráinne pakenevat yhdessä halki Irlannin ja Finn ryhtyy ajamaan heitä takaa. Nuoruuden ja rakkauden jumala Oenghus auttaa rakastavaisia muun muassa taikomalla Gráinnen toiseen paikkaan suuren vaaraan uhatessa sekä neuvomalla heitä koskaan nukkumasta kahta peräkkäistä yötä samassa paikassa.


title: Gráinne

text: Pakomatkallaan he saapuvat Duvnosin lumottuun metsään, jota vartioi jättiläinen Sharvan. Metsässä on puu, jonka marjat tekevät kuolemattomaksi, ja Gráinne himoitsee niitä. Hän taivuttelee Diarmaidin uhmaamaan Sharvania ja hankkimaan hänelle marjoja. Diarmaid onnistuu tappamaan jättiläisen, ja hän ja Gráinne syövät kumpikin marjoja. Sillä välin Finn on kuitenkin löytänyt heidän piilopaikkansa. Oenghus puuttuu jälleen peliin ja taikoo Gráinnen turvaan toisen kerran. Lopulta Finn armahtaa Diarmaidin, kun Oenghus on toiminut parin puolestapuhujana. Gráinne ja Diarmaid asettuvat Kerryyn ja saavat viisi lasta.


title: Gráinne

text: Finn janoaa kuitenkin yhä kostoa. Eräänä päivänä järjestetään villisikajahti ja Diarmaid kutsutaan mukaan metsästykseen. Todellisuudessa villisika on Diarmaidin lumottu kasvattiveli. Aikoinaan on ennustettu, että Diarmaid saisi surmansa kasvattiveljensä kautta. Finn tuntee ennustuksen ja pyrkii saattamaan Diarmaidin vaaraan. Tarinan yhdessä versiossa karju tappaa Diarmaidin, toisessa versiossa taas villisika tapetaan, mutta Diarmaid haavoittuu kuolettavasti sen torahampaasta, jonka Finn on myrkyttänyt noituudella.


title: Gráinne

text: Irlantilaisessa mytologiassa toistuu usein sama teema, nuorenparin ja iäkkään kilpakosijan kolmiodraama. Gráinnen, Diarmaidin ja Finnin tarina muistuttaa esimerkiksi Deirdren, Noísin ja Conchobar mac Nessan tarinaa.


title: Stop!

text: ”Stop!” on Jane’s Addictionin kappale, joka ilmestyi yhtyeen vuoden 1990 albumilla "Ritual de lo Habitual". Kappale on albumin ensimmäinen ja se julkaistiin singlenä 2. elokuuta 1990, samana päivänä julkaistiin myös kappale ”Three Days”. Yhtyeen laulaja Perry Farrell ja kitaristi Dave Navarro kirjoittivat kappaleen vuonna 1986.


title: Stop!

text: Kappale kertoo ympäristön tuhoutumisesta, ilmastonmuutoksesta ja sen aiheuttamista tulvista.


title: Stop!

text: CD, kasetti, 12″ vinyyli (Three Days/Stop!)


title: Stop!

text: Stop! Promo


title: Darren Criss

text: Darren Everett Criss (5. helmikuuta 1987 San Francisco, Kalifornia, Yhdysvallat) on yhdysvaltalainen näyttelijä, laulaja ja lauluntekijä. Hänet tunnetaan muun muassa Blaine Andersonin roolistaan musikaalitelevisiosarjassa "Glee" (2010–2015).


title: Darren Criss

text: Criss näytteli salamurhaaja Andrew Cunanania rikossarjassa "" (2018), josta hänet palkittiin parhaan miespääosan Primetime Emmyllä, Golden Globella ja SAG-palkinnolla.


title: Darren Criss

text: Darren Criss syntyi San Franciscossa. Hän muutti 1-vuotiaana perheensä kanssa Havaijille. Perhe palasi San Franciscoon vuonna 1992. Criss esiintyi 10-vuotiaana 42nd Street Moon -teatterin näytelmässä "Fanny". Hän näytteli myös useissa muissa saman teatterin näytelmissä. Hän alkoi opiskella näyttelemistä Michiganin yliopistossa vuonna 2006. Criss suoritti kandidaattitutkinnon vuonna 2009. Criss on opiskellut myös musiikkia ja hän on soittanut viulua 5-vuotiaasta asti.


title: Darren Criss

text: Criss on esiintynyt mm. näytelmissä "Ylpeys ja ennakkoluulo", "The Last Days of Judas Iscariot" ja "Kunnian miehiä". Opiskeluaikanaan hän oli mukana perustamassa teatteriryhmää Team StarKid. Ryhmä on tehnyt mm. Harry Potteria parodioivan musikaalin "A Very Potter Musical", jossa Criss esiintyi pääosassa.